Pagpalis:Estadistika - translatewiki.net\nIni an katiriponan kan mga kasugpunan nin impormasyon asin estadistika manunungod sa translatewiki.net.\nAn primaryong mga gikanan kan mga estadistika pinaghahaya sa paagi nin tolong espesyal na mga pahina sa ekstensyon nin dakit-taramon:\nKumpletuhong mga porsiyentahe para sa mga lengguwahe sa Lengguwaheng Estadistika asin para sa mga proyekto Estadistika kan Grupo nin Mensahe,\nEstadistika nin Dakit-taramon iyo an sarong masawakon panmukna nin grapika para sa mga pagliliwat, mga aktibong paradakit-taramon o baguhon na mga paragamit. Ini pirmeng nakadukot sa kadaklang mga pahina na nasasambit sa ibaba.\nEstadistika manunungod sa mga lengguwahe\nListahan kan mga lengguwaheng suportado, kaiba ang mga pangaran kan mga paradakit-taramon para sa lambang lengguwahe.\nListahan kan mga suportadong mga lengguwahe pinagpakarhay sa mga pamilya nin lengguwahe.\nDakit-taramong kamugtakan kan gabos na mga grupong mensahe para sa sarong lengguwahe.\nSa pampintoang mga pahina na igwa kami:\nListahan kan mga paradakit-taramon.\nAn mapa kan mga paradakit-taramon na nagtataram kaiyang lengguwahe.\nGrapika kan pinakahuring aktibidad nin pagdakit-taramon.\nKasugpunan sa patanaw kan pinakahuring mga pinagdakit-taramon kaiyang lengguwahe.\nIba pang impormasyon manunungod kaiyang lengguwahe asin mga rekursos kan paradakit-taramon.\nPara sa listahan kan pintoan nin mga pahina pakihiling sa Kategorya nin mga Lengguwahe.\nEstadistika manunungod sa mga proyekto\nAn estadistika kan proyekto nin dakit-taramon pinagpanumpayan sa tunay na panahon sa Estadistika kan Grupo nin Mensahe. Sa pahinang yan saimong mahihiling an kumpletuhong porsiyentahe kan mga dakit-taramon sa kada lengguwahe para sa piniling proyekto. Sa kada pahina kan proyekto saimong manunumpungan an:\nKasugpunan tanganing mahiling an pinakahuring mga pinagdakit-taramon para kaiyang proyekto.\nKumpletuhong porsiyentahe estadistiko para sa nakaaging binuhiang produkto (kun aplikable).\nKumpletuhong porsiyentahe para sa arinman na aldaw sa historiya.\nGrapika kan pinakahuring aktibidad in pagdakit-taramon.\nMapa kan mga paradakit-taramon na pinagdakit-taramon kaiyang proyekto asin pinaghaya an saindang lokasyon.\nPara sa sarong listahan kan mga pahina nin proyekto pakihiling sa listahan nin proyekto, o an kategoriya kan suportadong mga proyekto.\nEstadistika manunungod sa mga paragamit\nMapa kan gabos na mga paradakit-taramon.\nLigang Listahan kan mga pinaka-aktibong mga paragamit sa translatewiki.net\nParagamit na Kabotan sa paggamit.\nMga katanosan nin paragamit sa kada grupo nin paragamit.\nEstadistika manunungod sa translatewiki.net\nTugmad na estadistika nin mga pahina, mga pagliwat asin mga paragamit sa translatewiki.net.\nImpormasyon manunungod sa ginagamit na panuklob tanganing buhayon an translatewiki.net, kabali na an impormasyon sa pinakahuring mga bersyon kan panuklob,kopyang-diretso, asin instaladong mga ekstensyon.\nRetrieved from "https://translatewiki.net/w/i.php?title=Translating:Statistics/bcl&oldid=9877685"\nThis page was last edited on 7 February 2021, at 19:28.


Si Edgardo U. Ilarde ( Agosto 25, 1934) - Agosto 4, 2000 ) bistong gayo sa apod na Eddie Ilarde, sarong Filipinong parapahayag sa radyo asin telebisyon, nagin aktor sa mga pelikula, asin nagin elehidong opisyal inot bilang konsehal sa Syudad nin Pasay kan 1963, dangan nagin kongresista (1965) na pigrepresentar an Inot na distrito kan Rizal asin nabotohan sumunod bilang senador (1972) na pareho sa sarong turno. Nagin man siyang assemblyman sa Interim Batasang Pambansa (1978). \nBilang host sa telebisyon, kinaptan an mga minasunod na programa: Kahapon Lamang, Student Canteen asin Darigold Jamboree.\n2 Inot na mga taon\n3 Personalidad sa media\n4 Bilang pulitiko\n5 Pagbomba sa Plaza Miranda\n6 Mga iba pang pigkabangkagan\n8.1 Mga pasale sa telebisyon\nSi Ilarde namundag sa banwaan nin Iriga (ngonyan, Syudad nin Iriga) kan Agosto 25, 1934. An saiyang mga magurang iyo si Emilio Ilarde asin Agapita Ubalde. Napangagom si Sylvia Arrasita, an pagsasaro ninda nagbunga nin limang (5) aki. \nSi Ilarde namundag sa Iriga, Camarines Sur. Kan magtapos sa haiskul, nagpasiring na siyang Manila kun saen nagin siyang paralinig-sapatos asin paratindang peryodiko sagkod na an saiyang tugang tinabangan siyang maka'entra sa kolehiyo. Nakatapos siyang Batsilyer en Artes major sa Journalism sa Far Eastern University.\nPersonalidad sa media[liwaton | liwaton an gikanan]\nKan siya yaon sa kolehiyo, nareparo siyang mahusay na orador sdin an abilidad niyang ini iyo an nagin dalan pagtrabaho niya sa mga istasyon nin radyo, mala ta nagin siyang popular na maray bilang radio host kan mga taon 1950. An saiyang mga programa nagruluwas sa DZBB, DZRH asin sa DZXL. An saiyang programang Kahapon Lamang kun saen dakul nagpapahayag kan mga personal na problema an mga paradangog nagbunga kan panaram na Dear Kuya Eddie, na ngapit iyo an ginamit niyang titutlo sa sarong programa, asin an olay na Napakasakit, Kuya Eddie na iyo an titulo kan sarong theme song kinanta ni Roel Cortez. Katuwang si Bobby Ledesma, si Ilarde may programa sa DZXL kan pang-odtong variety show na Student Canteen na an magkapwa dagos na pigmantener kan sinda nagbalyo sa telebisyon kan 1975.\nBilang pulitiko[liwaton | liwaton an gikanan]\nNagin siyang konsehal kan 1963 sa Siyudad nin Pasay kan 1963. Dangan pakalihis duwang taon, nag dalagan siyang kandidatong independiente kalaban an nakatukaw na kongresista kan primer distrito nin Rizal na saiyang dinaog. Sa ika-anom na kongresong ini, kapot niya an Committee on Fishing Industries. Kakampi kan mga Liberal, siya nagkandidato sa irarom kan partido kan taon 1969 alagad dai siya nakalusot. Kan 1971 nagkandidato naman para sa Senado sa lindong kan Partido Liberal alagad kan miting de avance, siya asin mga kairibang kandidato malaen na gayong na'erido sa pagbomba duman sa Plaza Miranda kun saen sinda tiripon. Si Ilarde asin 5 kan kapartido niya nabotohan sa Senado asin nagtukaw siya bilang Senador kan Enero 1972 alagad ini nasubak asin mayong kinaabtan ta si Ferdinand Marcos nagdeklara nin ley militar kan Septyembre kan taon na idto.\nSi Ilarde nagbalyo sa Kilusan Bagong Lipunan, partido ni Marcos kan magkaigwang eleksyon para sa Interim Batasan Pambansa bilang kandidatong Assemnblyman representado an Metro Manila. Nagsirbe siya abot 1984 asin mantang yaon sa Batasan saiyang maigot na itinotolod na "Maharlika" imbes na "Filipinas" an darahon nang pangaran kan nasyon.\nPagbomba sa Plaza Miranda[liwaton | liwaton an gikanan]\nSi Ilarde kadamay sa dakul na nalugadan, mga kandidato para senador asin mga paradalan, kan igwang nagdaklag nin duwang granada sa entablado kan an Partido Liberal nagmi-"miting de avance" sa Plaza Miranda sa Quiapo, Manila kan Agosto 21, 1971 kun saen 9 an nagadan asin sobrang 100 an nalugadan..\nMga iba pang pigkabangkagan[liwaton | liwaton an gikanan]\nSi Ilarde nagkandidato otro kan 2004 para sa Senado pero naghugpa siya sa ika-33 sa 48 kandidato.\nSi Ilarde iyo an kagmukna asin pamayo kan Maharlika Foundation for National Transformation, Inc., asin kan Golden Eagles Society International, Inc., kaayonan nin mga senior na namamanwaan.\nSi Ilarde nagadan kan Agosto 4, 2020 sa edad na 85 huli sa kagurangan sa harong niya sa Makati asin bako man huli sa COVID19, paliwanag kan pamilya. Si Ilarde ultimong pigkasibotan bago nagadan, iyo an pagigin konektado sa dzBB. \nOmeng Satanista (RVQ Productions, 1977) - Lunch Show Host\n↑  Bicol Standard, Mar. 8, 2014.\nPinaghugot gikan sa "https://bcl.wikipedia.org/w/index.php?title=Eddie_Ilarde&oldid=195489"\nMga namundag sa Iriga, Camarines Sur\nMga personalidad sa radyo asin telebisyon\nHuring pigliwat an pahinang ini kan 5 Setyembre 2020, alas 07:03.


Mga trajabador sa konstruksyon dai na kaipuhan mag-abroad\nNagkakasararo an grupo nin mga construction workers nganing hagadon sa administrasyon ni Presidente Rodrigo Duterte na tabangan sinda na matawan nin tamang kumpensyason asin iba pang pribiliyo na pig-oopresir sa mga skilled workers sa abroad.\nRinibo an mga skilled workers sa Filipinas alagad dai sinda natatawan nin atensyon kan gobierno napipiritan na bayaan an saindang familya nganing mag-trabajo sa abroad. An nakikinabang sa sainda an ibang nasyon.\nAn mga construction workers makakatabang sa Build, Build, Build Program ni Duterte kaya hagad ninda an suporta kan gobierno.\nAn Construction Workers Solidary Party-list (CWS) na pigrerepresentaran ni Undersecretary Romeo Momo kan DPWH nagsabi na mantang dakul na mga skilled workers sa mga construction industry, an saindang sueldo bako pang suficiente nganing mabuhay nin decente an saindang familya asin apektado pa kan inflation rate.\nNagtutubod si Momo na an tamang sueldo asin dugang na mga insentibo na pig-oopresir sa abroad makakatabang sa mga trabajante nganing dai na mapiritan na magluwas sa ibang nasyon.\nAn gobierno maging an pribadong mga kompaniya na-ngangaipo nin dakul na trabajante lalo na sa proyecto sa infrastraktura sa lindong kan Build, Build, Build program kaipuhan tabangan envez na mag-abroad pa sinda, sabi pa kan nominado sa CWS.\nAn CWS namukna kan 2002, andam na magcooperar sa mga construction industry asin iba pang mga policia na dapat pandayon sa paagi nin dialogue nganing matabangan an pag-angat kan pagbuhay kan construction workers.\nSa paagi kan CWS Party-list saindang dadarahon an voces kan mga trabajante sa congreso sagcod na maghaman nin leyes para sa saindang dugang na sueldo asin insentibo arog kan nakukuang halangkaw na sueldo sa abroad.


ETHER TSAPTER 12\nSi Propetang Ether nagparapagiromdom sa mga katawohan na magtubod sa Diyos--- Si Moroni pinagduonang gayo an mga makakangalas asin marbelosong kaggibohan nin pagtubod--- An pagtubod nakapaghimo na an tugang na lalake ni Jared nahiling si Cristo--- An Kagurangna nagtatao sa mga tawo nin mga kaluyahan na tanganing sinda magpapakumbaba--- An tugang na lalake ni Jared pinaghiro an Bukid Zerin sa paagi nin pagtubod--- Pagtubod, paglaom, asin pagkamoot iyo an esensiyal pasiring sa kaligtasan--- Si Moroni nahiling si Jesus lalawgon sa lalawgon.\nAsin ini nangyaring naglipas na an mga aldaw ni Ether yaon sa aldaw ni Coriantumr; asin si Coriantumr iyo an hade sa bilog na kadagaan.\n2 Asin si Ether sarong propeta nin Kagurangnan; kun baya si Ether nag-abot sa mga aldaw ni Coriantumr, asin nagpopoon na magpropesiya sa mga katawohan, nin huli ta siya dae mapupugulan nin huli sa Espiritu nin Kagurangnan na yaon saiya.\n3 Nin huli ta siya nagkukurahaw magpoon sa pagkaaga, magin sagkod sa pagbaba nin saldang, pinagpapagiromdom sa mga katawohan na magtubod sa Diyos pasiring sa pagsosolsol ta kun dae baka sinda pagdedestrosohon, na nagsasabi sa sainda na sa paagi nin pagtubod an gabos na mga bagay magkaka-urutob.\n4 Kun baya, an siisay na magtutubod sa Diyos puwedeng igwa nin kaseguruhan nin paglaom para sa sarong marhay na kinaban, iyo, maski sarong lugar na yaon sa toong kamot nin Diyos, na an paglaom na ini mag-aabot sa paagi nin pagtubod, naghihimo nin sarong patugkadan kan mga kalag nin mga tawo, na iyo an maghihimo sainda nin kaseguruhan asin kapusugan, pirmeng napapano nin marhayon na mga gibo, na iyo an matutulak tanganing ipagpamuraway an Diyos.\n5 Asin ini nangyaring naglipas na si Ether nagpropesiya nin kadakul asin makangangalason na mga bagay sa mga katawohan, na dae ninda pinagtutubudan, nin huli ta dae ninda nahihiling.\n6 Asin ngonian, ako, si Moroni, magtataram nin anuman manungod kaining mga bagay; ako magpapahiling sa kinaban na an pagtubod iyo an mga bagay na iyo an pinaglalaom asin dae nahihiling; kun baya, dae kamo maki-iwal nin huli ta dae nindo ini nahihiling, nin huli ta dae kamo makakaresibe nin patotoo sagkod na matapos na an pagsubok kan saindong pagtubod.\n7 Nin huli ta sa paagi nin pagtubod si Cristo nagpahiling kan saiyang sadire sa satuyang mga ama; pagkatapos na siya nabuhay-liwat sa pagkagadan; asin siya dae nagpahiling kan saiyang sadire sa sainda sagkod na matapos na sinda nagkaigwa nin pagtubod sa saiya; kun baya, ini kinakaipuhan na an iba magkaigwa nin pagtubod saiya, nin huli ta siya dae makapagpahiling kan saiyang sadire sa kinaban.\n8 Pero nin huli sa pagtubod nin mga tawo siya nakapagpahiling kan saiyang sadire sa kinaban, asin nagpamuraway sa pangaran nin Ama, asin nag-andam nin sarong dalan na tanganing an iba man magigin kaparte kan langitnon na regalo, na sinda puwedeng maglaom kaidtong mga bagay na dae pa ninda nahihiling.\n9 Kun baya, kamo man magkaigwa nin paglaom, asin magin kaparte kan regalo, kun kamo magkakaigwa lang baya nin pagtubod.\n10 Hilnga sa paagi nin pagtubod sinda sa lumang panahon pinag-apod na susog sa banal na orden nin Diyos.\n11 Kun baya, sa paagi nin pagtubod an ley ni Moises pinagtao. Pero sa regalo kan saiyang Ake na an Diyos nag-andam nin sarong mas halangkawon na dalan; asin ini nangyari sa paagi nin pagtubod na iyo kaini an nakapagpautob.\n12 Nin huli ta kan mayo nin pagtubod sa pag-iriba kan mga kaarakian nin mga tawo an Diyos dae makakapaggibo nin milagro sa pag-iriba ninda; kun baya, siya dae makapagpahiling kan saiyang sadire sagkod na magkaigwa sindang pagtubod.\n13 Hilnga, an pagtubod ni Alma asin Amulek iyo an nagkausa sa prisohan na magrugmok sa daga.\n14 Hilnga, an pagtubod ni Nephi asin Lehi na iyo an nakapagtao nin pagbabago sa mga Lamanita, na tanganing sinda magkakaburunyagan nin kalayo asin nin Banal na Espiritu.\n15 Hilnga, an pagtubod ni Ammon asin kan saiyang mga katugangan na iyo an nakapagtao nin sarong dakulaong milagro sa pag-iriba kan mga Lamanita.\n16 Iyo, asin maski na ngani sinda gabos na nakagibo nin mga milagro nakapaggibo sainda sa paagi nin pagtubod, maski na idtong mga tawo bago pa si Cristo asin man sainda pagkatapos niya.\n17 Asin ini sa paagi nin pagtubod na an tulong desipulos nagkamit nin sarong promisa na sinda dae makakanamit nin kagadanan; asin sinda dae nagkamit kan promisa sagkod na nagkaigwa sinda nin pagtubod.\n18 Asin maski sa anong panahon dae nangyari an anuman na milagro sagkod na sinda nagkaigwa nin pagtubod; kun baya sinda enot ngunang magtubod sa Ake nin Diyos.\n19 Asin nagkaigwa nin kadakul na an saindang pagtubod grabeng gayo kakusog, magin bago pa man si Cristo mag-abot, sinda na dae puwedeng pabayaan sa likod kan belo, pero tunay na nakasaksi kan saindang mga mata nin mga bagay na saindang nahiling sa paagi nin mata nin pagtubod, asin sinda nagka-orogma.\n20 Asin hilnga, samuyang nahiling na yaon sa talaan na ini na saro sa tawong ini iyo an tugang na lalake ni Jared; nin huli ta grabeng gayo kadakula an saiyang pagtubod sa Diyos, na kan an Diyos pinagdut-anan kan saiyang muro dae niya maitago ini gikan sa paghilingon kan tugang na lalake ni Jared, nin huli kan saiyang tataramon na saiyang pinagtaram sa saiya, na an tataramon saiyang nakamtan sa paagi nin pagtubod.\n21 Asin pagkatapos na an tugang na lalake ni Jared nahiling an muro nin Kagurangnan, nin huli kan promisa na an tugang na lalake ni Jared nakakamit sa paagi nin pagtubod, an Kagurangnan dae makapagtago nin anumang bagay gikan sa saiyang panghilingon; kun baya saiyang ipinahiling saiya an gabos na mga bagay, nin huli ta siya dae na puwedeng yaon sana sa luwas nin belo.\n22 Asin ini sa paagi nin pagtubod na an sakuyang mga ama nagkamit nin promisa na an mga bagay na ini dapat na mag-abot sa saindang mga katugangan sa paagi kan mga Hentil; kun kaya an Kagurangnan nagsugo sakuya, iyo, magin si JesuCristo.\n23 Asin akjo nagsabi sa saiya: Kagurangnan, an mga Hentil magtutuya-tuya kaining mga bagay; nin huli kan samuyang kaluyahan sa pagsusurat; nin huli ta saimong pinaghimo an gabos na ining mga katawohan na sinda makapagtaram nin grabe, nin huli kan Banal na Espiritu na saimong pinagtao sainda;\n24 Asin saimo kaiming pinaggibo na kami makakapagsurat nin kadikit, nin huli sa kabalikukuan kan samuyang mga kamot. Hilnga, dae mo kami pinaghimong matibayon sa pagsusurat arog sa tugang na lalake ni Jared, nin huli ta saimo siyang pinaghimo na an mga bagay na saiyang pinagsurat makukusog na arog sa saimo magin sagkod sa pagka-agyat nin tawo tanganing pagbasahon an mga ini.\n25 Saimo man pinaggibo na an samuyang mga tataramon pano nin kakusugan asin kadakulon, na haros dae mi ngani maisusurat an mga ini; kun baya, sa panahon na kami magsusurat samuyang nahihiling an samuyang kaluyahan, asin napapasala nin huli kan pagpapamugtak kan samuyang mga tataramon; asin ako natatakot na baka baga an mga Hentil magtutuya-tuya kan samuyang mga tataramon.\n26 Asin kan ako nakapagtaram na kaini, an Kagurangnan nagtaram sa sakuya, na nagsasabi: An mga hangal magtutuya-tuya, pero sinda magmumundo; asin an sakuyang grasya tama sana para sa mga mabooton, na tanganing sinda dae makapagbentahe kan saindang kaluyahan;\n27 Asin kun an mga tawo magdudulok sa sakuya Ako an magpapahiling sa sainda kan saindang mga kaluyahan. Ako nagtao sa mga tawo nin kaluyahan na tangani baya sinda magin mapagpakumbaba; asin an sakuyang grasyaa tama sana para sa gabos na mga tawong nagpapakumbaba kan saindang mga sadire sa atubangan ko; nin huli ta kun sinda magpapakumbaba kan saindang mga sadire sa atubangan ko, asin igwa nin pagtubod sakuya, baya Ako maghihimo na an maluluyang bagay magigin makusugon sa sainda.\n28 Hilnga, Ako an magpapahiling sa mga Hentil kan saindang kaluyahan, asin Ako an magpapahiling sa sainda na an pagtubod, paglaom asin pagkamoot iyo an nagdadara sa sakuya--- an burabod kan gabos na katanosan.\n29 Asin ako, si Moroni, pagkatapos na madangog an mga tataramon na ini, pinagranga asin nakapagsabi: O Kagurangnan, an saimong pagkamatanos mangyayari, nin huli ta ako nakakaaram na ika nagparagibo sa kaarakian nin mga tawo na uyon sa saindang pagtubod;\n30 Nin huli ta an tugang an lalake ni Jared nagsabi sa bukid Zerin, Mahale ka--- asin ini nahale. Asin kun siya mayo nin pagtubod dae kuta na ini nahale; kun baya ika naggigibo pagkatapos na an mga tawo nagkaigwa nin pagtubod.\n31 Nin huli kaini kaya ika nagpahiling sa saimong mga desipulos; nin huli ta pagkatapos na sinda nagkaigwa nin pagtubod, asin nagtaram sa saimong pangaran, ika nagpahiling kan saimong sadire sa sainda sa kadakulaong kapangyarihan.\n32 Asin ako man nakapaggiromdom na ika nagsabi na ika nag-andam nin sarong harong para sa tawo, iyo, na pag-iriba kan mga mansiyon kan saimong Ama, na kun saen an tawo magkakaigwa nin sarong mas pang makusugon na paglaom; kun baya an tawo kaipong maglaom, o siya dae makakaresibe nin sarong kamanahan sa lugar kun saen ika iyo an nag-andam.\n33 Asin giraray, ako nakapaggiromdom na ika nagsabi na saimong namumutan an kinaban, magin sagkod na ihahaya mo an saimong buhay para sa kinaban, na tanganing saimo man sanang mabawi ini giraray tanganing prepararon an sarong lugar para sa mga kaarakian nin mga tawo.\n34 Asin ngonian ako nakakaaram na ining pagkamoot na igwa ka para sa mga kaarakian nin mga tawo iyo an pagkamoot sa kapwa; kun baya, laen lang kun an mga tawo magkakaigwa nin pagkamoot sa kapwa sinda dae makakamana nin lugar na saimong pinag-andam sa mga mansiyon kan saimong Ama.\n35 Kun baya, ako nakakaaram sa paagi kan bagay na ining saimong pinagsabi, na kun an mga Hentil mayong pagkamoot sa kapwa, nin huli kan samuyang kaluyahan, na saimong pagpoprobaran sinda, asin haleon an saindang mga talento, iyo, magin idtong saindang naresibe na, asin itatao sa sainda na magkakaigwa pa nin pag-abunda.\n36 Asin ini nangyaring naglipas na ako nagpangadye sa Kagurangnan na saiyang pagtaw-anan an mga Hentil nin grasya, na tanganing sinda puwedeng magkakaigwa nin pagkamoot sa kapwa.\n37 Asin ini nangyaring naglipas na an Kagurangnan nagsabi sa sakuya: Kun sinda mayo nin pagkamoot sa kapwa ini mayong kamanongdanan sa saimo, ika nagin pano nin pagtubod; kun baya, an saimong bado mahihimong malinig. Asin nin huli ta saimong nahiling an saimong kaluyahan ika hihimoong makusugon, magin sagkod na magtukaw ka sa lugar na sakuyang pinag-andam sa mga mansiyon kan sakuyang Ama.\n38 Asin ngonian ako, si Moroni, nagpapaaram na sa mga Hentil, iyo, asin man sa sakuyang mga katugangan na sakuyang namumutan, sagkod na kita magkakahirilingan sa atubangan kan tukawan nin paghuhukom ni Cristo, na kun saen an gabos na mga tawo makakaaram na an sakuyang bado dae nadugtaan kan saindong dugo.\n39 Asin saka kamo makakaaram na nahiling ko si Jesus, asin na siya nakipag-olay sakuya lalawgon sa lalawgon, asin siya nagtaram sakuya sa mahuyong kapakumbabaan, magin arog sa sarong tawo na nagtataram sa saro sa sakuyang sadireng lengguwahe, mapanungod kaining mga bagay;\n40 Asin kadikit sana an sakong nasurat, nin huli sa sakuyang kaluyahan sa pagsusurat.\n41 Asin ngonian, ako magtitiwala saindo na kamo maghahanap kaining Jesus na an mga propeta asin an mga apostoles nakapagsurat, na an grasya nin Diyos an Ama, asin man an Kagurangnang JesuCristo, asin an Banal na Espiritu, na iyo an nagpapatotoo sainda, puwedeng mag-antabay saindo nin daeng kasagkoran. Amen.\n# posted by Unknown @ 7/13/2006 09:55:00 AM


Kan panahon nin Martial Law mayo pa nin dinastiya o poderosong pamilya sa politika sa Bikolandia orog na sa Camarines Sur, an pinaka-dakulang provincia.\nAn mga Fuentebella naka-estar sa Partido poon pa daa kan kapinunan kan ika-20ng siglo, may nag-gobernador, embahador, congressmen representantes sa Asembliya Nasyonal, leader kan Partido Nacionalista na nagkapot pa kan provincia durante kan Martial Law. Alagad dai sinda inaapod na dinastiya, mahilig lang sa sugal sa baraha asin haranihon sa simbahan.\nAlagad kan magbuag an EDSA revolution na nagbugtak ki Corazon C. Aquino naguiguila-guila na an mga poderusong politko sa kada distrito na consideradong war lords. Pero burunyog sinda sa lindog nin sarong Gobernador na si Luis R. Villafuerte TOYM awardee, investment banker, naguin Trade Minister na miyembro kan gabinete sa huring mga taon ni Presidente Ferdinand Marcos. Naguin miyembro kan Batasang Pambansa asin nagretiro bilang banker sa pribadong sector sa edad na 40 anyos.\nSi Villafuerte an lider kan Apat na Aguila(LRV, dating senador Edmundo B. Cea, Atty. Boboy Alfelor asin dating Vice-governor Rolando Andaya Sr.) na nagkorontra ki Marcos durante kan Martial Law asin nagdaog kan saiyang mga manok sa Kilusang Bagong Lipunan (KBL) na sinda Assemblyman Noli Fuentebella, dating gobernadora asin Congressman Juancho Trivino, Col. Ching Ballester asin P-R man Badong Bigay.\nPig-nombrahan siya ni Cory bilang chairman kan Government Re-organization Commission asin OIC governor kan Cam Sur kan 1986. Kan 1988 enot siyang napiling gobernador abot 1992. Kan magdalagan siya para re-eleksyon kan 1993 dinaog siya kan saiyang vice-gobernador na si Dr. Jose “Nonoy” Bulaong MD na taga-Libmanan, an pinaka-dakulang municipio.\nKan magreturn bout an duwang higante kan provincia, nanggana na si LRV na an ka-tandem an mediaman na si Sal Fortuno. Dinaog si Bulaong na an runningmate an saiyang vice-gobernor na si Cris Rances popular na komentarista sa radyo asin kaklase man sana ni Fortuno sa high school sa Ateneo.\nRata an duwang incumbents sa kamot ni LRV saka ni Sal.\nPoon kadto sagkod 2002 si Villafuerte iyo na an may pugol kan Kapitolyo, may record na pinaka-halawig na servicio bilang gobernador sa estorya kan provincia.\nSi Louie Villafuerte aki man nin dating gobernador an famusong Mariano Enciso Villafuerte Sr. na nagtukaw kan tiempo Hapon.\nIgwa man naglaban saiyang Alfelor, an magtugang na si Boboy asin Nancing kan Rinconada district, an pinaka-dakulang district sa Cam Sur pero mayong nakalusot sainda.\nGaro ako man kan mga Alfelor maski sinda derotado ta kasagsagan pa kan popularidad ni LRV. Siya pati an suportado kan ibang distrito kan provincia.\nAlagad kan maglaban an Fuentebella sa Villafuerte, ki LRay na aki ni LRV dinaog si Wimpy Fuentebella (dating congressman asin ngonyan Usec kan Department of Energy) na kan enot nakipag-alyado na kuta na sa mga Villafuerte pero nabungkag an alyansa.\nKan patapuson na si LRay sa saiyang turno bilang gobernadora an ipigsalang noya na panlaban sa pwestong saiyang babayaan iyo an saiyang aki na si Luis Miguel (Migs) Villafuerte an naguin kalaban pa ni Migs iyo an saiyang Lolo na si LRV. Siyempre gana si Migs daog si Lolo ta nagpahunod man tulos.\nPoon kadto nagpoon nang magduda an media asin political analyst sa plano kan pamilya Villafuerte orog na ni LRay an ama ni Migs asin ni Luigi (Italyano kan pangaran ni Luis) na iyo na an pambato para gobernador sa 2022 karibay ni Kuya Migs.\nKan manggana si Gov. Migs para re-eleksyon kan 2019 gana lang siya sa Rinconada alagad daog siya sa apat na iba pang distrito. Dai pa nagngalas an tao maski nadaog si Congressman Nonoy Andaya over-all ta 48 mil na gayo si bukol sa Rinconada, sa anom na banwaan kan Rinconada.\nIyo man pati ito an eleksyon na si Nonoy Magtuto, an famusong magtugang na alyas Mag23 na nagsabat ki Congressman Armie Fuentebella sa 4th district.\nSi Maribel Andaya tugang ni Nonoy Andaya nadaog ni Congressman LRay sa 2nd district pero sa 3rd district kabali an Naga dinaog si dating Congressman LRV kan baguitong si Gabby Bordado na pinaka-haraning kabuhan ni VP Leni Robredo asin kadtong depuntong JMR. Idtong depuntong Marissa Andaya na agom ni Nonoy Andaya iyo an nag-triumfo sa 1st district kaya lang dai natapos si turno ta binawian nin buhay huli sa cancer.\nKun uugkuron an eleksyon nurong taon ralaban kan gabos na dinastiya sa Cam Sur Villafuerte, Andaya kan 1st district, Alfelor kan 5th district asin Fuentebella kan 4th district.\nAn Cong. JoSal tandem kan Rinconada bako pa man dynasty pero iyo an masurog ki Migs ta pwedeng iyo an magpa-gana ninda kontra sa nagkasararong Alfelor. Si Mayora Madel Alfelor kan Iriga iyo an makakahampangan ni Gov. Migs.\nAn malaban para mayor kan Iriga iyo si Nonokoy Alfelor kontra sa incumbent vice-mayor na si Rex Oliva.\nSa Partido para re-eleksyon na si Congressman Arnie Fuentebella pero dai pa ina-anunciar kan Mag23 kun ma return bout si Nonoy. May artista daang isasabat ki Cong. Arnie, si Jomari Yllana alyas “gwaping”.\nSa 1st district, si Congressman Nonoy Andaya iyo man giraray an maribay sa saiyang nagadan na esposa na pwedeng labanan naman nin sarong artista sa TV asin pelikula o pwedeng sarong padi.\nSa 2nd district pigbabana-bana an gran en-kontrada ni LRay vs Dato Arroyo para deputado.\nIni an saro sa pinaka-magabat, magastos, makatakot alagad maconsuelong ralaban kan dating magka-alyado na mag-kontraryo na ngonyan.\nSa 3rd district an pigsasabing pagsuporta ni LRV ki Mayor Nelson Legacion kan Naga na an boot sabihon malaban giraray an Goliath sa David na si Gabby Bordado.\nMay ikatolong kandidato para congressman sa tercer 5distrito sa persona ni dating Solicitor General Joel Cadiz.\nMaski dai nagboboto an Naga sa Camarines Sur asin an taga-Camarines Sur dai nagboboto sa Naga pero apektado kan politika an ralaban sa ciudad nin Naga.\nMaghuros daw si VP Leni laban ki Mayor Legacion? Magdagos daw giraray para alkalde si ex-Mayor John Bongat?\nMagtumang daw si Legacion kontra sa amang na si VP Leni?\nAbangan an susunod na kabanata.\nPahabol: An mga Villafuerte poon duman sa lolohon kan tiempo Hapon sagkod mga maku-apo sa tuhod orihinal na Nacionalista asin an mga Andaya Liberal, poon lolo sagkod maku-apo.\nAn labanan daa sa debate kan duwang kampo iyo an tataramon na Bikol versus Tarotagalog.


Si Il-sung, 1984\nSi Kim Il-sung (15 Abril, 1912 - 8 Hulyo, 1994) sarong pulitikong Koreanong komunista na namoon sa North Korea poon kan ini natogdas kan taon 1948 sagkod na siya nagadan. Kapot niya an pwesto bilang Primer Ministro (1948 - 1972) dangan komo Presidente poon 1972 hanggan siya nagadan. Siya pa man an Sekretaryo Heneral kan Worker's Party of Korea na masabing may pugol na poder na awtokratiko. Kan siya an lider kan North Korea, tinotolod niya an saiyang pigmukna na Juche -ng kaisipan, na boot sabihon nagsasarig sa sadiring kakayahan. Pina-gamot niyang gayo an kulto nin personalidad, na masabing pagsoro-samba sa saiyang pagkatao kan saiyang mga parasunod asin alipores.\nKan siya magadan kan 1994, pigsundan siya kan akin niyang si Kim Jong-il. An North Korea opisyalmente naoonabi na si Il-sung iyo an "Dakulang Lider", asin inaapod siya sa tala' kan saiyang Konstitusyon komo iyo an "Eternal na Presidente". An saiyang kamundagan asin kagadanan pigrokyaw nanggad sa nasyon na ini bilang mga pyestang pampubliko.\nKinua sa "https://bcl.wikipedia.org/w/index.php?title=Kim_Il-sung&oldid=160563"\nHuring binago an pahinang ini kaitong 17 Mayo 2016, alas 22:49.


Mural paintings vs NPA\nIka-52 na aniversario kan pagkakatugdas kan New People’s Army (NPA) kan Marso 29 alagad an PNP Provincial Office kan Camarines Sur sinabayan an aldaw na ini kan pagpadreno nin ‘‘mural painting’’ na magdedenuncia kan mga paghasok nin kariribokan kan rebelde nganing ipaheling na isinisikwal na sinda kan namamanuan.\nAlagad an mga participante hale sa manlaen-laen na Municipal Police Station sa mga banwaan kan Camarines Sur, Philippine Army, Department of Social Welfare and Development (DSWD) asin mga colegio.\nSi Police Major Louie Dela Peña, jefe kan Police Community Relation Office kan PPO CamSur nagpahayag na an isyu sa painting an dapat tawan nin duon iyo an mga ‘‘atrocities’’ kan kalaban kan gobierno.\nNakasurat sa sako an mga pagdenuncia contra sa NPA alagad bako lang ini sa Canaman, Camarines Sur asin Ciudad nin Naga envez haros nakawarak sa manlaen-laen na banwaan kan provincia alagad pinapahimotikan kan mga awtoridad na sinda man sana an nasa likod kaini. (dpa)\nAn ibang progresibong grupo na habo nang magpa-sambit kan saindang orginisasyon nagtutubod na an arog kaining proyecto magsasayang sana nin panahon mantang risadong propaganda sana.\nAlagad sinabi pa kan opisyal na saludo sinda sa namamanuan huli ta suportado an saindang campanya laban sa insurhencia mala ngani nagbugtak na nin sadiring karatula sa manlaen-laen na kanto na nakasurat sana sa sako na nag-dedenuncia sa mga gawi kan rebeldeng NPA.\nAfuera pa kaini, nagkaigwa pa nin rally an mga awtoridad bitbit an mga placards contra sa CPP/NPA na ginibo sa Plaza Quezon kan Ciudad nin Naga.


NPA bako nang homa sa seguridad\nPili, Camarines Sur – Kun sa sangatos, saes (6) por ciento nalang an miembros kan rebeldeng New People’s Army sa Bicol mantang padagos na nagluluya an organisasyon asin considerado na bako nang homa sa seguridad sa rehiyon.\nMala ngani kun nakikipag-sagupa sinda sa tropa kan militar kulang na sa sampulong armadong NPA nag-iiribanan.\nSi Col. Paul Regencia, opisyal na parataram kan 9th Infantry Division kan Philippine Army sa Bicol na may base sa Camp Elias Angeles, barangay San Jose, Pili, Camarines Sur nagpahayag na dawa kulang na an fuersa kan mga rebelde alagad padagos an saindang security operation.\nDakul na sa sainda nagsuroko na kan saindang armas sa pagtubod ninda na mayong futuro an saindang kaabtan kun magpapadagos sa pakikipag-giyera sa tropa kan gobierno.\nAntes kan eleksyon kan Mayo 13, 2019 nagkaperang mga insidente nin encuentro sa Camarines Sur asin Sorsogon na an saindang misyon nganing magpaheling kan saindang fuersa na buhay pa nganing maka-colecta nin permit to campaign asin permit to win sa mga candidato.\nAlagad dai man sinda nakabuelo mantang padagos an security operation kan mga soldados kan 9th ID, sabi pa ni Regencia.\nPigbuyagyag pa kan opisyal kan militar sa Bicol na kun nagkakaigwa nin operasyon an NPA laban sa tropa kan gobierno naghahagad na nin re-enforcement hale sa Southern Luzon.\nIni afuera kan padagos na pagluya nin suporta hali sa comunidad, sabi pa kan 9th ID.\nKan nakaaging eleksyon heneralmenteng naging matuninong mantang dai makahiro an kulang nang fuersa kan mga rebeldeng kumunista, sabi pa.


Kun magbiyahe sa eroplano first o business class, pighahatod nin kotse o taxi na may tsuper.\nNag eskwela nin Journlism/communication Arts sa Ivy League Schools, Colombia University, Harvard duman sa Amerika. Digdi sa Pilipinas sa UP., FEU, PUP, U.E., asin iba pang darakulang universidad. An iba may masteral pa ngani. Gulping seminars, conferences asin conventions an pig-aatindiran ninda mapakarhay sana an trabaho sa pagserve sa publiko asin pagbariwas nin tamang bareta asin informasyon.\nDai kaipuhanan an hararom na pag-analisar o pag-atid-atid kan mga komentarista asin editoryalista, bloggers asin iba pa. May mga pagkakataon asin kaso na an boto asin paninindugan amay pa pagado na.\nAn media mayong pagkakasararo ta may kanya-kanyang among, bossing, idolo asin idolohiya.\nAn media, habo ta o gusto, sarong negosyo.\nAn Dyos Kuwarta asin Kapitalista. /e


Lalaki tinadtad nin bala kan tanod sa Cabusao - BICOL STANDARD | Bicol News\nHome Bicol News Camarines Sur News Lalaki tinadtad nin bala kan tanod sa Cabusao\nLalaki tinadtad nin bala kan tanod sa Cabusao\nCABUSAO, Camarines Sur—Lagbas nin 4 bala an hawak ni Enrico Candelaria kan siya badilon nin calibre 45 na tulos nagresulta kan saiyang kagadanan.\nNagluluwas sa imbestigasyon na an suspechado sa krimen iyo si Jhomar Llangco, sarong tanod sa Barangay Barcelonita sa banwaan na ini.\nSinitar suboot kan tanod an tugang kan victima, mantang yaon sinda sa Barangay Public Market. Ini nagresulta sa mainit na diskusyon.\nMantang nagkakainitan si Llangco asin an tugang kan victima, naka-agaw kan atensyon ni Enrico Candelaria an mga malalanit nang baralyohan nin tataramon, kaya nag-ansyas na ining magsurog sa saiyang tugang.\nMarikas si mga pangyayari asin huli sa grabeng diskusyon, orog pang na-anggot asin napikon si Llangco asin napamuransangan lugod na binadil si Enrico Candelaria.\nAn nagkakarigos na dugo na hawak kan victima dinara man tulos sa Bicol Sanitarium Hospital para mabulong.\nAlagad, mayo na siya nin buhay kan makaabot sa hospital.\nAn suspechadong si Llangco 33 anyos, may agom, mantang an victima, 45, asin igwa man nin familia.\nNakua sa pinangyarihan kan krimen an 4 na baseyo nin bala hale sa calibre 45, duwang ilog (slugs) asin saro pang bala na dae pa pinapaputok.\nSagkod sa oras na sinusurat an baretang ini, mayo pa nin informasyon kun saen nagtago si Tiangco.\nSiya pig hahanap kan mga awtoridad.\nAn sabi kan mga imbestigador, dara-dara pa kan suspechado an badil na saiyang ginamit sa paggadan ki Candelaria.—BICOLSTANDARD.COM BICOL NEWS\nLalaki tinadtad nin bala kan tanod sa Cabusao Reviewed by Bicol Standard on Thursday, September 11, 2014 Rating: 5


Atang dati nang maluya an influencia kan gobyerno nasyonal sa mga Bikolano mayo pang tultol na radyo o diyaryo na nagbabareta kan mga programa asin proyektos kan gobyerno na madaling maintindihan kan mga namamanwaan.\nSa totoo lang an pribadong media iyo an nagbabalangibog kan mga bareta aro-aldaw sa anom na provincias kan rehiyon Bikol.\nPoon pa kan panahon ni Presidente Noynoy Aquino an Radyo ng Bayan sa Naga dai na nag-ooperar. Ultimong nadangog ko an tanog kan DWRB diyan sa Naga City Civic Center kan si Sammy Garcia pa an station manager. Ngonyan si Sammy nasa New York, USA na nag retire.\nAn pigngangalas ko ta gabos state of the art an mga gamit asin equipaje pero dai napapaandar an radyo kan gobyerno kaya lugod an mga tao nagdadangog kan mga bareta sa mga pribadong estasyon.\nMaski sain digdi sa Bikol maluya an government radyo station maski duman pa sa regional center sa Legazpi City.\nSiguro dapat asikasuhon ni Usec. Marvell Clavecilla, an Presidential Assistant sa Bikol na padihon ni Presidente Digong, kaklase pa sa San Beda Law School asin fraternity brother sa Los Stallones fraternity sa San Beda, na mapakusog an broadcast media na sadiri kan gobyerno digdi sa Bikol.\nKun nahimo ninda ni Chairman Dante Jimenez kan Presidential Anti-Corruption Commission na maibugtak an Bicol Malasakit Center sa Naga asin mapakarhay an servicio asin facilidades kan Bicol Medical Center, ini pa kayang Radyo ng Bayan an dai ninda matabangan?\nHarani na pati an eleksyon sa 2022.\nAkoon ta na an Bikol iyo an oposisyon center sa Pilipinas lalo na ta taga digdi si VP Leni Robredo. Bikol an balwarte kan mga kalaban ni Duterte.\nLeksyon na garo sa mga kakampi kan administrasyon ni Duterte na linampaso an administration candidate kan 2019 midterm eleksyon sa kamot kan “Otso Diretso” opposition ticket na ipinagkampanya ni Vice-Presidente na dinangog kan mayoriya kan mga Bikolano.\nTotoo gana an gabos na administration candidates sa ibang lugar kan Pilipinas kabali na an Metro Manila pero nagkadaraog sa Bikol.\nApat na taon na si Duterte sa pwesto pero dai pa lamang nadudutdot na mapakarhay an mga gamit kan Radyo ng Bayan tanganing ini maka-operar.\nNagiromduman ko kan nagtalikod na semana naimbitaran kami ni station manager Grace Refama Simando kan Radyo ng Bayan nganing mag-interview sa sarong nationwide broadcast tungkol sa isyu kan Covid19.\nAn espesyal na bisita iyo si Mayor Tom Bongalonta kan Pili capital town, si SK chairman Kayle Tripulca kan ciudad nin Naga.\nMarhay ta nakapaliwanag man an duwa kan saindang mga naginibuhan sa Naga asin Pili alagad huli ta haliputon si panahon asin halawig si saindang mga simbag dai na kami nakadagdag nin mga kahaputan.\nMahapot pa kuta kami tungkol sa saindang reaksyon sa Balik Provincia Program kan gobyerno nasyonal asin kun ano an epekto kaini sa saindang mga LGUs kundi naputol na si programa.\nAtang Bikol lang kuta na an centro kan pig-aapod na Laging Handa Network Briefing na pigpadrinohan kan Presidential Communication Operation Office (PCOO) asin kan Philippine Information Agency na pinapamayohan digdi sa Camarines Sur ni Ms. Lizel Macatangay pero igwa pang bisitang ASEC na taga-Bisaya na halawigon man si platika.\nSiguro dakol nakadangog sa interview sa ibang rona pero mayong nakadangog digdi sa Bikol apuera sa paagui kan Facebook live streaming.\nInaapudan ko an mga Congressmen sa Bikol na asikasuhon man an problemang ini tungkol sa government media digdi sa Bikol antes mahuri an gabos.\nSari-saring reaksyon sa Sona 2020 ni Presidente Rodrigo Duterte.\nSa maghapon na survey sa mga para-antabay na ginibo kan MBC-DZRH sa Metro Manila maghapon kan Hulyo 27 aldaw kan Sona mas dakol an nagsimbag nin “angry” kesa sa “love”. Labing sarong ribo an anggot sa administrasyon kesa namomoot. An nag “wow” o neutral o daing labot labi lang sanggatos.\nAn boot sabihon sa panahon nin Covid bako lang disganado kundi aranggot sa ginigibo kan gobyerno an kadaklan kan mga tao duman sa Kamaynilaan.\nOrog na digdi sa Bikol manlaen-laen man an reaksyon pero pirmi nang mas dakol an anggot sa administrasyon.\nKadto pinapabayaan lang an sentimiento kan kadaklan na mga Bikolano kontra sa gobyerno huli ta an rehiyon Bikol tradisyonal na oposisyon maski kan panahon ni Marcos.\nAlagad ngonyan dapat remedyuhan na kan mga nanunungdan na makumbinser kan gobyerno an mga Bikolano na dakol man an marhay na nagiginibohan kan presenteng administrasyon arog kan pagbalik dalagan kan Philippine National Railways.\nAn bilang kan positibo sa Covid en komparasyon sa ibang rona dikit man an sa Bikol apuera sa Naga asin sa Albay huli sa interbensyon kan government medical workers.\nNagbabalik na sa new normal an buhay kan mga tao ngonyan maski dai pa nakakaralaog sa malls an mga tao huli ta mahigpit pa an gobyerno.\nMas disiplinado an mga Bikolano pag-abot sa pagsunod sa mga health protocols siring sa paggamit nin facemasks, face shields, pagmantiner nin social distancing asin pirming paghugas nin kamot asin siyempre pagparigos ta mainit an panahon.\nTapos na an pig-aapod na honeymoon period entri ni Duterte asin kan media asin kan saiyang mga taga hanga ta harani na pati an pirilian sa 2022.\nPanahon na tanganing mag-isip-isip, maghorop-horop, maghiro-hiro asin magbago na an estratihiya an gobyerno sa pagpa-uswag asin pagtao nin kaogmahan asin katrangkilohan sa gabos na namamanwaan.


1 NEPHI TSAPTER 22\nAn Israel magkakalat sa ibabaw nin bilog na kinaban --- An mga Hentil iyo an magbabantay asin mag-aataman sa Israel kaiba an ebanghelyo sa mga huring aldaw --- An Israel titiriponon na maliligtas, asin an mga makasalanon susuloon na garo panggatong na kahoy --- An kahadean nin diyablo marurumpag, asin si Satanas ikukulong.\nAsin ngonian ini nangyaring naglipas na pagkatapos ako, si Nephi, nagkabarasa an mga bagay na ini na nagka-urukit sa laminang bronse, an sakuyang mga tugang nagdurulok sakuya ain nagsabi sa ako: Ano an boot sabihon kan mga bagay na ining saimong binarasa? Uya, dapat kaya sindang saboton uyon sa mga bagay na mga espirituwal, na puwedeng mangyayari uyon sa espiritu asin bakong sa laman?\n2 Asin ako, si Nephi, nagsabi sa sainda: Hilnga sinda ipinapagibo sa propeta sa paagi nin boses kan Espiritu; ta sa paagi nin Espiritu an gabos na mga bagay ipinapaaram sa mga propeta, na maggigikan sa mga kaarakian nin mga tawo na uyon sa laman.\n3 Kun kaya, an mga bagay na sakuyang binarasa iyo an mga bagay na manungod sa parehong mga bagay na temporal asin espirituwal; ta mangyaring nagluluwas na an harong nin Israel, sa madalion o mahaloy, ikakalat sa ibabaw nin bilog na kinaban, asin man sa gabos na mga nasyon.\n4 Asin hilnga, igwa nang kadakul na nagkakawarara na gikan sa kaaraman kan iba na yaon sa Jerusalem. Iyo, an kadakul na parte kan gabos na mga tribu pinaharale na paharayo; asin sinda ikinalat na duman asin digde sa mga isla nin kadagatan; asin maski na mayo satuya an nakakaaram, puwera lang na kita nag-aaram na sinda pinaharale paharayo.\n5 Asin ta sinda pinaharale paharayo, an mga bagay na ini pinagpropesiya na manungod sa sainda, asin man manungod sa gabos na magpoon ngonian makakalat asin malalawigaw, nin huli sa Solong Banal nin Israel; ta laban sa saiya magtataragas an saindang mga puso; kun kaya, sinda ikakalat sa gabos na mga nasyon asin kapupungotan kan gabos na tawo.\n6 Maski na arog kaini, pagkatapos sindang pangatamanan kan mga Hentil, asin an Kagurangnan nagrukyaw na kan saiyang kamot sa mga Hentil asin naitugdok na sinda kan saindang bandera, asin an saindang mga kaarakian nagkadarara na sa saindang mga takyag, asin an saindang mga akeng babae nagkadarara na sa saindang mga abaga, uya ining mga bagay na naitaram na mga temporal; ta kaya iyo ini an mga tipan nin Kagurangnan sa satuyang mga ama; asin ini magpapasabot satuya sa maarabot na mga aldaw, asin man sa gabos nyatong katugangan na yaon sa laog kan harong nin Israel.\n7 Asin ini mangangahulugan na maabot an panahon na pagkatapos an gabos na an harong nin Israel maikalat na asin mailawigaw, an Kagurangnang Diyos magrurukyaw nin sarong makusog na nasyon gikan sa mga Hentil, iyo, maski sa atubangan kaining daga; asin sa paagi ninda an satuyang banhi maikakalat.\n8 Asin pagkatapos na an satuyang banhi maikalat na, an Kagurangnang Diyos magpapadagos na maggibo nin sarong makakangalas na kagggibohan sa mga Hentil, na mas grabe kahalaga para sa satuyang banhi; kun kaya, ini ibinabaing sa sainda na pinag-aataman kan mga Hentil asin pinagdarara sa saindang mga takyag asin sa ibabaw kan saindang mga abaga.\n9 Asin ini igwa man nin kahalagahan para sa mga Hentil; asin bako lang sa mga Hentil kundi pati na sa gabos na harong nin Israel, na tanganing maibalangibog an mga tipan kan Ama nin langit ki Abraham, na nagsasabi: Sa saimong banhi an gabos na mga lahi nin kinaban mabebendisyunan.\n10 Asin ako nagmamawot, mga katugangan ko, na kamo dapat makakaaram na an gabos na mga lahi nin kinaban dae mabebendisyunan pwera lang kun saiyang maipapahiling an saiyang takyag sa mga mata nin mga nasyon.\n11 Kun kaya, an Kagurangnang Diyos mpagpapadagos na himohon na maipahiling an saiyang takyag sa mga mata nin gabos na mga nasyon, sa gibong pagpapatotoo kan saiyang mga tipan asin kan saiyang ebanghelyo duman sa gabos na yaon sa harong nin Israel.\n12 Kun kaya, saiya sindang dadarahon giraray paluwas sa pagkasakop, asin sinda titiponon na magkakasararo sa kadagaan na saindang mamanahon; asin sinda iluluwas gikan sa kalingawan asin paluwas sa kadikloman; asin sinda makakaaram na an Kagurangnan an saindang Tagapagligtas asin an saindang Paratubos, an Solong Makusog nin Israel.\n13 Asin an dugo kan dakula asin marigsok na simbahan, na iyo an prostituta sa bilog na kinaban, maghihirilingan sinda sa sainda man sanang mga sadireng mga payo; ta sinda man sana an magraralaban-laban sa sadire ninda, asin an espada kan saindang mga sadireng kamot iyo an maghuhulog sa sadire man sana nindang mga payo, asin sinda magkakaburorat kan sadire nindang mga dugo.\n14 Asin an lambang nasyon na makikigiyera laban saimo, O harong nin Israel, iyo man sana an maghihirilingan sa saro laban sa iba man, asin sinda man sana an mahuhulog sa hararom na kalot na saindang kinalot na tanganing mabiktima an katawohan nin Kagurangnan. Asin an gabos na makikiiwal laban sa Sion iyo an mapapahamak, asin an dakulang prostituta, na iyo an nagparalawigaw kan tamang mga dalan nin Kagurangnan, iyo, yan dakula asin marumpot na simbahan, iyo an marurumpag sa kaalpugan asin makusugon an pagkarampahog kaini.\n15 Ta hilnga, nagsabi an propeta, an panahon maabot nin hidale na si Satanas dae na magkakaigwa nin kapangyarihan na mangingibabaw sa mga puso kan mga kaarakian nin mga tawo; ta an aldaw madali nang mag-abot na an gabos na mahambog asin sinda na naggigibo nin mga karaotan magigin arog sa igatong-na-kahoy; asin an aldaw maabot na sinda dapat nang suruloon.\n16 Ta an panahon harani nang mag-abot na an kabilugan nin kaanggutan nin Diyos ipagpabulos sa ibabaw kan gabos na mga kaakian nin tawo; ta dae niya tutugutan na an mga mararaot iyo an magdedestroso sa mga matatanos.\n17 Kun kaya, siya an magbabantay sa mga matatanos sa paagi nin saiyang kapangyarihan, maski na ngani na kun ini mangyayari na an kabilugan kan saiyang kaanggutan mag-abot, asin an matatanos mapreserba, na tanganing madestroso an saindang mga kaiwal sa paagi nin kalayo. Kun kaya, an matatanos dae dapat na matakot; ta kaya nagsabi an propeta, sinda iyo an maliligtas, maski na ngani na kun ini mangyari sa paagi nin kalayo.\n18 Hilnga, mga katugangan ko, ako nagtataram sa saindo, na an mga bagay na ini dapat haliputon na maabot; iyo, maski na an dugo, asin an kalayo, asin an singaw nin asu dapat mag-abot; asin ini nangangaipong gayo na mangyayari na sinda magtinagas-tagasan kan saindong mga puso laban sa Solong Banal nin Israel.\n19 Ta hilnga, an matatanos dae nanggad mapapara; ta an oras seguradong mag-abot na an gabos sa saindang mga nakikiiwal laban sa Sion danay na mapapahamak.\n20 Asin an Kagurangnan seguradong maghahanda nin sarong dalan para sa saiyang katawohan, na tanganing magkatotoo an mga tataramon ni Moises, na saiyang naitaram, na nagsasabi: Sarong propeta na an Kagurangnan saimong Diyos itataas gikan sa saimo, na kabaing sa sakuya; sa saiya kamo magdadangog kan gabos na mga bagay sa maski ano man na saiyang sasabihon sa saindo. Asin ini mangyayaring malipas na an gabos na siisay man na dae magdadangog sa propetang yan mapapahamak gikan sa mga katawohan.\n21 Asin ngonian, ako, si Nephi, magdedeklara sa saindo, na ining propeta na sinasabi ni Moises iyo an Solong Banal nin Israel; kun kaya, siya maggigibo nin kahukuman sa pagkamatanos.\n22 Asin an matatanos dae kaipuhan na matakot, ta sinda idtong gabos na dae magkakaralawigaw. Pero an kahadean nin diyablo, na iyo an maitutugdok sa kairiban kan mga kaarakian nin mga tawo, na an kahadean na ini iyo an naitugdas sa kairiba ninda na yaon sa laman ---\n23 Ta an oras hidaling mag-aabot na an gabos na mga simbahan na nagkaturugdas na tanganing magkakaigwa nin ganada, asin an gabos na tinurugdas na tanganing magkakaigwa nin kapangyarihan sa ibabaw nin laman, asin idtong mga tinurugdas na tanganing magin bantog sa mga mata nin kinaban, asin idtong mga naghahanap nin pangangaipo sa laman asin an mga bagay kinabanon, asin maggigibo kan gabos na mga klase nin karigsokan; iyo, para maliwanag, an gabos idtong mga kabilang sa kahadean nin diyable iyo sinda an dapat na magkakatarakot, asin mangubog-kubog asin mayanig; sinda idtong dapat na dararahon sa ibaba nin mga alpog; sinda idtong dapat na magkaka-urubos na garo panggatong; asin ini uyon sa mga tataramon nin propeta.\n24 Asin an oras maabot nin hidale na an matatanos dapat na arantabayanan bilang mga guya sa kuwadra, asin an Solong Banal nin Israel dapat na maghahade sa kagabsan, na may kusog, asin may kapangyarihan, asin may dakulang kamurawayan.\n25 Asin saiyang tiniripon an saiyang mga kaarakian na gikan sa apat na surok nin kinaban; asin saiyang binirilang an saiyang mga karnero, asin siya nakakabisto sa saiya; asin magkakaigwa nin sarong katiriponan asin pastor; asin saiyang pakakarakanon an saiyang mga karnero, asin sa saiya sinda makakanagbo nin sabsaban.\n26 Asin nin huli sa pagkamatanos kan saiyang mga katawohan, si Satanas mayo nin kapangyarihan; kun kaya, siya dae mabubuhian sa laog nin kadakul na mga taon; ta siya mayo nin kapangyarihan na mangibabaw sa mga puso nin mga katawohan, ta sinda namumuhay sa pagkamatanos, asin ta an Solong Banal nin Israel iyo na naghahade.\n27 Asin ngonian hilnga, ako, si Nephi, nagsasabi sa saindo na an gabos na ining mga bagay dapat na mangyari uyon sa laman.\n28 Pero, hilnga, an gabos na mga nasyon, mga lahi, mga dila, asin mga katawohan mamumhay na matuninong sa Solong Banal nin Israel kun ini mangyari na sinda magsosolsol.\n29 Asin ngonian ako, si Nephi, magtatapos na; ta ako dae na magtataram nin halawig na gayo manungod kaining mga bagay.\n30 Kun kaya, mga katugangan ko, ako nagmamawot na tandaan nindong gayo na an mga bagay na nasusurat sa ibabaw kan mga laminang bronse gabos totoo; asin sinda nagpapatotoo na an sarong tawo dapat na masinunod-sunod sa mga katugonan nin Diyos.\n31 Kun kaya, ika dae kaipuhan na maghuhuna-huna na ako asin an sakuyang ama iyo sana an mga tawong nakapagpatotoo, asin man itinukdo sa sainda. Kun kaya, kun kamo magigin masinunod-sunod sa mga kasugoan, asin magmakusog hanggan sa katapusan, kamo maliligtas sa huring aldaw. Asin kaya iyo ini. Amen.\n# posted by Unknown @ 5/20/2004 04:57:00 PM


Pano ko madadaog an kasalan sa sakuyang buhay Kristyano?\nAn Biblia nagpresentar nin nagkapirang armas na makakatabang sa satuya tanganing madaog ta an kasalan. Sa buhay na ini, dai kita magigin perpekto tumang sa kasalan (1 Juan 1:8), alagad iyo pa man dapat iyan an satuyang mawoton. Sa tabang kan Dios, asin sa pagsunod sa mga prinsipyo kan saiyang tataramon, kita diit-diit na magigin mapanggana tumang sa kasalan asin mas magin ka arog ni Kristo.\nAn enot na armas na sinasabi kan Biblia tanganing madaog ta an kasalan iyo an Espiritu Santo. Tinao sa satuya kan Dios an Espiritu Santo tanganing kita magin mapanggana sa satuyang buhay Kristyano. Pinagkumpara kan Dios an gibo kan laman asin an bunga kan Espiritu sa Galacia 5:16-25. Sa parteng iyan kan Biblia, inapod kita na maglakaw sa Espiritu. An gabos na paratubod igwa na nin Espiritu Santo, alagad an mga bersikulong ini nagsasabi satuya na kaipuhan tang maglakaw sa Espiritu, pirming handa na magsunod sa saiyang kabotan. Ini nangangahulugan nin konsistedong pagsunod sa giya kan Espiritu Santo sa satuyang buhay kesa kan satuyang laman.\nAn kaibahan na nagiginibo kan Espiritu Santo dinemonstrar sa buhay ni Pedro, na bago mapano kan Espiritu Santo, pinagnegaran niya si Hesus nin tolong beses – ini matapos niyang sabihon na masunod siya ki Kristo abot sa kagadanan. Kan mapano kan Espiritu Santo, siya maisog na nagtukdo sa mga Judio sa panahon kan Pentecostes manongod ki Kristo.\nAn sarong tawo minalakaw sa Espiritu kun siya nagsusunod sa giya kaini (arog kan sinasabi sa 1 Tesalonica 5:19) asin nagmamawot na mapano kan Espiritu (Efeso 5:18-21). Panong an sarong tawo napapano kan Espiritu Santo? Enot sa gabos, Dios an minapili, arog kan sa Lumang Tipan. Minapili an Dios nin tawo na magibo kan trabaho na gusto niyang ipagibo asin pinapano niya ini kan saiyang Espiritu (Genesis 41:38; Exodo 31:3; Mga Bilang 24:2; 1 Samuel 10:10). Igwa nin ebidensya sa Efeso 5:18-21 asin sa Colosas 3:16 na an Dios minapili nin mga tawong papanoon niya na minapano kan saindang sadiri kan tataramon kan Dios.\nAn ikaduwang armas iyo an tataramon nin Dios, an Biblia, nagsasabi na tinao kan Dios sa satuya an saiyang tataramon tanganing kita magin sangkap, andam nanggad sa mga marhay na gibo (2 Timoteo 3:16-17). Tinutukduan kita kaini kun pano mabuhay asin kun ano an tutubudon, ipinapaaram kaini satuya kun kita nasasala nin dalan, tinatabangan kitang makabalik sa tamang dalan, asin tinatabangan kita na magpirmi sa dalan na ini. Sinasabi sa Hebreo 4:12 na an tataramon nin Dios buhay asin makapangyarihan, kayang laogon an satuyang mga puso tanganing gabuton asin daogon an pinakahararom na kasalan kan puso asin kan ugali. Si Salmistang David nagpahayag kan kapangyarihan kan tataramon nin Dios na magbago nin buhay sa Mga Salmo 119. Sinabihan si Josue na an lyabe sa kapangganahan tumang sa saiyang nga kaiwal iyo an tataramon nin Dios, paghurop-hurupon ini aldaw-banggi asin sunudon ini. Ini ginibo ni Josue asin siya nanggana sa saiyang mga laban paduman sa Dagang Tinuga.\nAn Biblia dai ta pinapahalagahan na maray. Dinadara ta ini sa simbahan, binabasa ta alagad dai ta ini tinutoom, dai ta ini hinuhurop-hurop, asin dai ta ini ginagamit sa satuyang buhay; dai ta hinahagad nin tawad an mga kasalan na hinahayag kaini o sinasamba an Dios huli sa mga regalo na itinatao satuya. Basta lang kitang nagkakan hali sa tataramon kan Kagurangan tama sana tanganing kita dai magadan espiritwal alagad dai kita nagaadal na marhay tanganing kita magin makusog asin matibay na Kristyano.\nKun mayo ka pa kan ugali na magbasa, magadal, magtoom, asin maghorophorop kan tataramon nin Dios, dapat ka nang magpoon ngunyan. Kaipuhan tang magsurat kan satuyang mga nanudan pag kita nagbasa asin nagadal kan tataramon nin Dios. An iba sinusurat pa an mga pinapamibi ninda sa Dios. An Biblia ginagamit kan Espiritu tanganing magtaram sa satuya (Efeso 6:17), an Biblia mahalaga asin mayor na armas na tinao sa satuya kan Dios tanganing gamiton ta sa satuyang pakikipaglaban espiritwal (Efeso 6:12-18).\nAn pangatlong importanteng armas sa satuyang pakikipaglaban espiritwal iyo an pagpamibi. Kadakol kan Kristyano na dai pinapahalagahan an pagpapamibi. Igwa kitang prayer meeting, oras nin pagpamibi, asin iba pa, alagad dai ta ginagamit an pamibi arog kan paggamit kaini kan mga enot na simbahan (Mga Gibo 3:1; 4:31; 6:4; 13:1-3). Nagkapirang beses na inutro ni Apostol Pablo kun pano niya ipinagpamibi an saiyang mga pinagmiministeryohan. Tinawan kita kan Dios nin magayonon na panuga manongod sa pagpapamibi (Mateo 7:7-11; Lucas 18:1-8; Juan 6:23-27; 1 Juan 5:14-15), iniiba man ni Apostol Pablo an pagpamibi sa pagpreparar para sa espiritwal na laban (Efeso 6:18).\nGurano kaimportante an pagpapamibi tanganing madaog ta an kasalan sa satuyang buhay? Igwa kita kan tataramon ni Kristo na sinabi niya ki Pedro sa Lugar kan Getsemani bago siya nigaran ni Pedro. Kan si Hesus nag papamibi, turog man si Pedro. Pinukawan siya asin sinabihan ni Hesus, “Magpukaw kamo asin mamimibi, tanganing dai kamo makalaog sa sugot: an Espiritu nagmamawot nanggad, alagad an laman maluya” (Mateo 26:41). Kita, arog ni Pedro, igwa nin pagmawot na gibuhon an tama alagad mayong kusog tanganing magibo ta ini. Kaipuhan tang sunudon an tugon ni Hesus na pirming maghanap, magtoktok,asin maghagad – asin kita tatawanan niya kan kakusugan na kinakaipuhan ta (Mateo 7:7). An pagpapamibi sarong pagako kan satuyang kaluyahan asin kakulangan asin an dai maubos na kapangyarihan kan Dios dangan an paghagad sa saiya nin kakusugan tanganing magibo ta an pinapagibo niya sa satuya, gibuhon an gusto kan Dios bakong gibuhon an gusto ta (1 Juan 5:14-15).\nAn pangapat na armas ta sa pakikipaglaban espiritwal iyo an simbahan, an katiripunan kan mga paratubod. Kan sinugo ni Hesus an saiyang mga disipulos, sinugo niya an mga ini na tigduruwang iribanan (Mateo 10:1). An mga misyonero sa libro kan Mga Gibo dai naglakaw na solo, kundi grupo nin duwa pataas. Sinugo kita ni Hesus na dai pag pabayaan an pagtitiripon kundi gamiton ta an pagtitiripon tanganing pakusugon an lambang saro sa pagkamoot asin sa marhay na gibo (Hebreo 10:24). Sinabihan niya kita na ituga an satuyang mga kasalan sa satuyang kapwa paratubod (Santiago 5:16). Sa kadunungan kan kasuratan sa Lumang Tipan, sinabi sa satuya na an batbat sa batbat minatarom (Mga Talinhaga 27:17). Igwang kakusugan sa kadakolan (4:11-12).\nDakol na Kristyano an nagsabi na an magkaigwa nin katuwang dakulang tabang sa pagdaog sa kasalan. An igwa ka nin ibang tawo na makakaulay mo, makikipamibi saimo, mapakosog saimo, asin masagwi saimo, dakulang bagay. Gabos kita natetentaran (1 Corinto 10:13), alagad an pagkakaigwa nin katuwang makakatabang na marhay sa satuya tanganing daugon ta an pinakamasakit na kasalan.\nMinsan an kapangganahan tumang sa kasalan madali sana. Minsan, dipisilon. An Dios nagtuga na sa pag gamit ta kan mga armas na tinao niya, siya madara nin pagbabago sa satuyang buhay. Mag desidir kita sa labanan tumang sa kasalan huli ta an Dios maimbod sa saiyang mga tuga.


Problema sa pagpatukdok SLF, hinahanapan solusyon kan CENRO\nNagkaperang mga lokal na gobierno sa Camarines Sur an mayong kakayahan na maimplementar an ma-duwang decadang Acta Republica 9003 na mas midbid sa apod na Ecological Solid Waste Management Act of 2002 huli sa kawaran ninda nin fondo.\nAn solusyon kaini, mag-negociar o magkaigwa sinda nin clustering sa kataid na LGU na igwang kakayahan nganing mag-establiser kan Sanitary Land Fill (SLF), sabi ni CENRO Eduardo Ampongan na may base sa Sipocot, Camarines Sur.\nSaiyang pighalimbawa an mga banwaan kan Camaligan asin Cabusao, Camarines Sur na sakop kan saindang CENRO Office na parejong nag-ako nadidificilan sinda na magka-establiser nin sadiring SLF mantang kulang an saindang fondo asin mayo pang lugar.\nAlagad sa lado kan LGU Cabusao na nagdeclara nang imposibleng marealisar digdi an SLF huli ta an lugar na ini yaon na gayo sa bunganga kan Bicol River asin hababaon pa an lugar na ini kaya haros mayong matutukdokan kan proyecto na pigmamando kan RA 9003.\nAn aviso kan CENRO Office makipag-negociar na sa saindang kataid na banwaan nin Sipocot na igwa nang lugar na tutukdokan kan SLF asin napag-araman ni Ampongan na harani nang marealisar an negosasyon kan duwang LGUs.\nSa lado kan LGU Camaligan, igwa nang enot na ginibong negosasyon sa LGU kan City Hall sa presenting liderato ni Alcalde John Bongat alagad maagi pa an proceso sa masunod na composisyon kan Sangguniang Panlungsod sa pamamayo ni Bise Alcalde Nene De Asis, presiding officer.\nAn Ciudad nin Naga magkakaigwa na nin sadiring SLF sa barangay San Isidro na nakatalaan maging operational sa huring semana kan Hunyo 2019 na mawot kan LGUs kan Canaman asin Camaligan digdi na magbagsak kan saindang basura na magdedefende sa saindang kondisyones.\nSa pag-monitor kan Department of Environment and Natural Resources (DENR) sa Camarines Sur bako lang an Cabusao asin Camaligan an parejong may problema envez igwa pang dakul na LGUs. An DENR iyo an nagtataong technical assistance sa mga iimplementar na SLF.\nSa ngonian igwa pang treinta y cinco por ciento nin mga LGUs na nagpapadagos pa kan saindang dumpsite asin onse por ciento nagpapadagos pa kan operasyon kan control dumpsite, cuarenta y nieve nag-iimplementar na kan segregated collection asin 49 por ciento igwa nang material recovery facilities (MRF).\nDigdi sa Bikol, solamente an LGU sa Ciudad nin Legazpi an naka-establiser kan proyecto asin sa dai mahahaloy magiging operational na sa Ciudad nin Naga. (dpa)


Home / Bicol News / News / Mga NPA aktibo sa 270ng barangay kan Bicol - AFP\nMga NPA aktibo sa 270ng barangay kan Bicol - AFP\nBicol Standard Newspaper Monday, August 19, 2019 Bicol News, News\nNAGA CITY (Bicol Standard) -- Mas dakul na mga miembros kan Philippine Army an maheheling nag nagrerekorida sa mga barangay, nin huli sa determinadong lakaw kan mga soldados na labanan an presencia kan mga rebeldeng miembros kan New People's Army.\nSi Maj Riki Anthony Aguilar, an spokesman kan 9th ID kan Philippine Army nagsabi na digdi sa Camarines Sur an mga banwaan na aktibo an mga rebelde iyo sa Caramoan, Garchitorena, Presentacion, na anas nasa Partido Area.\nSa primer distrito kan provincia, an mga NPA aktibo sa mga banwaan kan Ragay, Del Galledo asin Lupi.\nBasado sa record, sa Bicol igwa nin 270ng barangay an infiltrated kan rebeldeng grupo.\nSa Masbate, 119ng barangay ay may presencia an mga NPA.\nMientrastanto, sa Camarines Sur, 64; Sorsogon 45; Albay 26 asin sa Camarines Norte, 16.\nIpinahayag pa sa pareyong report na an 315ng barangay sa Catanduanes mayo nin naheling na aktibong mga rebelde na nag ooperar ngonian.\nSabi ni Maj Aquilar, an mga civilian an parateng na iipit kun nagraralaban an mga soldados asin rebelde.\nMga NPA aktibo sa 270ng barangay kan Bicol - AFP Reviewed by Bicol Standard Newspaper on Monday, August 19, 2019 Rating: 5


Andaya iyo na an malaban sa cargong gobernador vs Louigi\nSi dating Majority Leader Rolando Andaya Jr. kan Camara-baja iyo na an isasabat na candidatong gobernador kan Camarines Sur ki Louigi Villafuerte sa maabot na eleksyon sa Mayo 2022 kun dagos na an candidatura ni Bise Presidente Leni Robredo sa maabot na laban sa presidential election.\nArin man sa duwa sinda Andaya asin Robredo iyo sana an puedeng makadaog sa eleksyon contra sa Villafuerte.\nSi Dating Congressman Nonoy Andaya na macandidatong gobernador asin si Alcalde Labas Reyes kan Milaor, CamSur na kaalyado kan mga Villafuerte nagpakua nin retrato sa sarong okasyon sa Avenue Hotel, Ciudad nin Naga. (Areglado news)\nIni an mga pahayag sa Bicol Mail ni Alcalde Tomas Bongalonta kan Pili, Camarines Sur asin siya iyo an saro sa nagtulod ki Andaya sa ginibong okasyon sa kumpleanyo kan March 11 sa ginibong tiripon ninda sa Ragay, CSur kun tano sinda Andaya asin Robredo iyo an puedeng pagpilian nganing magrampahog sa politica an Villafuerte.\nAn pahayag na ini kan jefe ejecutivo mantang nagrarani na an filing kan certificate of candidacy sa Comelec sa Oktubre 1-8, 2021 asin naheheling ninda an dalagan ni Robredo pasakat na sa pagcandidatong presidente sa 2022.\nSa kumpleanyo kan dating diputado kan premir distrito an mga nagsusuportang alcalde asin lideres kan grupo nagkasararo na dapat maglaban giraray si Andaya kun dagos si VP Leni sa eleksyon nasyonal.\nSa sinambit na okasyon inako ni Andaya an endorsement kan saiyang mga lideres, alcalde, bise alcalde, consejales, asin apat na miembros kan junta provincial.\nDigdi na siya nagdeclara bilang ‘‘interim candidate’’ sa kargong gobernador kan Camarines Sur alagad sa ngunian dai paman na-anuncio kan saiyang magiging candidatong bise gobernadora, sabi pa ni Bongalonta.\nKan nakaaging laban ni Andaya contra ki incumbent governador Migz Villafuerte sa apat na congressional district kan Camarines Sur solamente sa Rinconada area sana siya dinaog nin dakulang voto asin sa total na nakuang voto ni Migz nakalamang siya nin maabot sana sa cinco mil na voto.\nAn saiyang magiging kalaban, Louigi Villafuerte na tugang ni outgoing governor Migz padagos na an paglibot sa mga banwaan kan Camarines Sur. (dpa)


An pagsantigwar sa banwaan: puon metapora sagkod pilosopiya | Magbikol Kita\nMonday, May 23, 2022, 4:35am\nPublished on Monday, December 21, 2020, 10:02pm\nSa saiyang katiripunan nin mga rawitdawit sa librong Santigwar (2006), iminundag ni Kristian S. Cordero bilang metapora an daan nang gawi nin pananantigwar. Dawa ngani mas dakol na an nagtutubod ngunyan sa modernong medisina asin pagpabulong sa doktor, dai pa man giraray napara an pagsarig sa kaumayan na dulot kan pagpasantigwar. Sabi ngani ni Cordero sa saiyang huruphurop sa journal na Pagpukaw (2008), “an iba pag naghilang mapuon nguna sa pagsantigwar ta iyo an barato, igwa man ibang baliktad. Si mga may kaya sa doktor nguna, dangan pag dai na kaya minadulok na sa parasantigwar, saka minakapot sa tarom, minabalyo sa bangin nin pagtubod asin pagduda, marahay sana an kahilangan.” An pagdulok kaya sa parasantigwar man o doktor, minagikan man sana sa kabutan kan tawo na maumayan sa minamating hilang sa hawak.\nKundi sa paggamit niya kan santigwar bilang metapora nagibuhan na nin tulay ni Cordero tanganing maidakit sa ibang lado asin kinaban nin mga kahulugan an gawi nin pagbulong na ini. An dating katuyuhan kan pagsantigwar na kaumayan sa hawak asin ginigibo kan parasantigwar nagin saro nang gawi nin pagbulong sa banwaan na pasan na kan mga parasurat gamit an lenggwahe imbes nang lusang plato, kandila asin lana sa pananantigwar. Sa metaporikal na pinagdarhan kaini, nagigin magkaulian an kultural-antropolohikal na dimensyon kan santigwar asin an gawi kan modernong medisina sa pagbulong. An pagtukoy nin hilang o diagnosis parehong ginigibo kan parasantigwar asin doktor. Kun ipasipara an klase nin mga pan-umay na itinatao kan parasantigwar asin doktor, an bulong na itinatao susog man sa kun ano an namidbidan na kahilangan sa hawak. An pagtukoy kan kahilangan kan banwaan iyo man an katungdan kan parasurat. Kaya, susog ki Cordero, “sa pagsantigwar, minimidbid kan tawo an saiyang hilang. Iyo ini an inot na tangga sa kaumayan, an bistuhon asin akuon na may hilang an banwa, na may makulog an banwa asin magdulok sa mga para-santigwar na iyo an matabang satuya tanganing bistuhon an kaiwal.”\nSa pagsurat ni Cordero sa lenggaweng Bikolnon, ibinugtak man an katungdan kan pagsantigwar sa sadiring banwaan kan mga parasurat. Alagad an gawing ini igwa man nin panpangabsan na halaga. Susog ki P. Wilmer Tria, na iyong midbid kong nagpatuod kan pamimilosopiya gamit an sadiring tataramon sa Bikol, an sarong huruphurop nagkakaigwa nin pilosopikal na dimensyon kun pampangabsan an mga abot kaini. (An paggamit kan sadiring tataramon na Bikol sa pamimilosopiya sarong inisyatibang duwang dekada na kan pinunan ni P. Tria asin iba pang mga pagiriba. Ini sarong pagmidbid kan sadiring mga rekurso kultural, lenggwahe asin iba pang mga kakayahan sa mga paghuruphurop, pagsurat, asin pagtukdo nin pilosopiya.)\nSabay na ipinasan ni Cordero an pampublikong katungdan kan pilosopiya sa pagsayod kan pagsantigwar bilang metaporikal na katungdan kan parasurat. Kundi kadakul na kayang depinisyon kan pilosopiya ngunyan puon kan iminundag ini sa tataramon kan mga suanoy na Griyego gikan sa pinag-agom na philia asin Sophia. “Katuod” an literal na dakitaramon kan philia sa satuyang lenggwahe, mantang “kadunungan” (kun susugon an pinili ni Tria  para kaini) o “pagkasabot” (kun susugon an pinilli ni Remodo  sa journal na Bikolnon) man an sophia. Pagkamuut sa pagkasabot o love of wisdom kun sa tubong kahulugan sa tataramon na Griyego. Huli ta an pagigin katuod igwa nin mga tangga, asin an philia iyo an kahurohalangkawing gawi nin pakikipagkatuod na kun sain an pinapaurog iyo mismo an katuod, nagkanigong nang apudon ini bilang pagkamuot, pagkamuot sa kadunungan mismo o pagkamuot sa pagkasabot.\nMas maninigong hilingon kun siring kun papano sinasabot an pilosopiya susog sa naggigibo kaini, o sa namimilosopiya mismo, imbes nang magbase sa hinuhunang saro sanang depinisyon nin pilosopiya. An pilosopikal na gawing nakatakod sa metaporikal na kahulugan kan pananantigwar iyo an kabaing sa kontemporanyong gawi nin pamimilosopiya ngunyan na social critique o apudon nyatong pagkritiko sa banwaan. Inampon man ngani kan linggwaheng Ingles an critique gikan sa suanoy na Griyegong krinein kun sain yaon an mga gawi kan paghuruphurop, pag-atid-atid asin pagsabot sa halaga kan mga bagay-bagay. Kadaklan na beses an pagkritiko itinatampad sana sa pagparatuyaw, bagay na gibo man talaga kan sarong nagkikritiko. Kabali an pagtuyaw sa gibo kan pagkritiko kun an buót sabihon kaini iyo an pagtukoy kan mga tataramon asin gibong lihis sa katutuuhan. Buót sabihon, an paghurop-hurop na gibo kan pagkritiko igwang katuyuhan na magbiklad kan katutuuhan miski pa mag-atubang sa pag-alaman na pwedeng darahon kan pagtuyaw sa mga salang gibo o gawing nakakapalagalag parayo sa katutuuhan.\nAlagad sa gamit ni Cordero na simbolo kan parasantigwar kan banwaan, malinaw kun sisay mananggad an inaatangan nya kan katungdan nin pagkritiko kan banwaan:\nSantigwaron niyato an banwaan.\nKumua nin dakulang daso\nNa dai napapara an liwanag\nGamiton an kalayo kan bulkan\nNa minapaisog kan satuyang mga kalag.\nSa mga nakakaaram kan alegorya kan lungib ni Platon, an mga parasurat nin mito, rawit dawit asin iba pa sa linya nin literatura ilinadawan sa imahen kan mga yaon sa laog kan lungib na nagdadalan kan mga anino sa lanob gikan sa mga bagay na ipinapasali sa atubangan kan kalayo na yaon sa saindang likod. An dasong “dai napapara an liwanag” asin an “kalayo kan bulkan na minapaisog” sa kalag anas mga simbolong lain sa gamit ni Platon para sa pilosopo na nakatalingkas sa mga kadena, nagkamang paluwas kan lungib dangan luway luway na iminuklat an mga mata sa liwanag na gikan sa saldang. Susog ki Platon, an katungdan kan pilosopo iyo na magbwelta sa laog kan lungib tanganing ihiras an saiyang natanaw sa luwas dawa pa ngani saro ining magigin dipisil na gibuhon huli sa katibaadan na dai man tulos sya tutubudan kan saiyang mga pag-iriba.\nSa paggamit kan daso asin kalayo kan bulkan, na kun sain an kusog ipinapamati gikan sa kairaruman kan daga pag minatuga, linadawan man ni Cordero an katalingkasan na pwedeng idulot kan mga parasurat sa literatura gamit an imahenasyon: an daso bilang liwanag tanganing mamidbidan an mga yawa sa banwaan na naka-iba asin nagdulot nin kahilangan, dangan an kalayo kan bulkan bilang representasyon kan imahenasyon na pwedeng gamiton na armas tanganing mabuhay tumang sa mga yawang nakapaipli sa banwaan. An mga yawa kayang ini kaibanan mismo sa kapalibutan alagad dai mga nahihiling o namamaanan siring kan pagtubod sa pagsantigwar.\nDanay pa man giraray na gibuhon an pagsantigwar sa banwaan na katungdan kan mga obrero sa literatura. Garo mas nagin makuri pa nganing gayo an mga kahilangan kan banwaan nyato. Napapangaranan na ngani alagad mas nagin masakit lugod mamidbidan arog kan fake news. Nagkapandemya na asin igwa nang bakuna para kaini alagad an mga kahilangan kan banwaan na pinabutwa mismo kan pandemya arog kan salang pagsimbag sa mga problema kan sosyudad, pag-elihir sa pwesto asin danay na pagsuporta sa mga salang tawo sa gubyerno, pagtanaw ni utang na buót sa mga nagibuhan kan mga yaon sa pwesto imbes nang pagtrato kaini bilang katungdan ninda mismo, kawaran nin pantay asin maninigong suporta sa lambang sektor kan banwaan, an danay na paggamit kan kasaraditan sa personal o pulitikal na ambisyon, asin kadakul pang simtomas kan mga kahilangan kan banwaan, garo mawawalat na dai mababakunahan sagkod na magin garo sipon na sana satuya an CoViD19.\nLinalauman na madulok sa mga parasurat an mga tawong minidbid na an saindang mga sadiri na naghihilang tanganing sinda maumayan. Alagad garo bakong arog kaini kadali an dalan sa kaumayan siring kan linalauman. Inot, garo pinagtudan nang pugulon kan mga tawo an minamating kulog kan saindang banwaan siring kan pagpugol kan sarong may kahilangan sa hawak asin habong magdulok miski sa doktor o parasantigwar. An hawak kan tawong kinumbinsir an saiyang sadiri na mayong hilang ngapit nagagadan sa kawaran kan bulong na kaipuhan kaini. Alagad an banwaan na kinumbinsir man an saiyang sadiri na normal sana an gabos, nagbubutwa sa gawi kan pamumuhay kan mga kaayon digdi an pagkalapa na yaon sa kawaran nin hustisya, magayon na buhay para sa mas kadaklan, asin imahensyon na mabuhay nin mas urog pa kisa sa dikta asin patuod kan mga naghahading poder sa banwaan. An malala ta naipapatuod ini sa mga minasunod na henerasyon sagkod sa bilog nang mapara an pagmati sa kulog kaini asin magkagamot na nin palta rason para kaini.\nAn ikaduwa ta an mga parasurat dai man libre sa pananantigwar. Kaayon mismo sya sa naghihilang na banwaan. Kaayon sya sa kinaban nin mga pinapahalagahan, igwa man sya nin mga sinusurog, mga sinasarigan asin dai pinapanigan. Sabi ngani kayan, pulitikal na gibo man daa an pagsurat. Kaya igwa man kaipuhan gibuhon an tawong nagbabasa o nagdudulok sa mga parasurat, iyo ini an pagsantigwar man sa mismong nananantigwar. Sa pilosopikal na kinaantosan kan pagsantigwar, bako sanang para sa mga parasurat an panbanwaan na katungdan kaini. An pagmidbid sa mga yawa sa banwaan, pangabsan na gibuhon kan lambang indibidwal na kaayon digdi.\nPapano nyato kun siring mamimidbidan an mga yawang ini kun natuod na kitang hunaon na mayong kahilangan an satuyang banwaan? Siring kan nararanasan nyato gabos na simtomas kun sain naaaraman nyatong may hilang o magkakahilang kita, an pag(hi)mati an nagsisirbing senyal satuya na igwang malain na nangyayari sa laog kan satuyang banwaan, na dawa dai man nyato nahihiling pero naapektuhan an bilog nyatong pagkabuhay, an bilog nyatong banwaan. Bakong parasantigwar o doktor mismo an nagbubulong sa hawak, yaon na sa hawak mismo an nagdadarang kaumayan, an hawak mismo an nagpapaumay sa sadiri kaini. An simbag nyato, an ginigibo ta, pag nakamati kita kan mga sintomas nin hilang an magigin susugan kan kapalaran kan satong banwaan sa maabot na panahon.\nRoland Flor\ton January 14, 2021 at 11:50 am\nMaurag padi. Pero may typo error. 😁\nVictor John M. Loquias\ton January 15, 2021 at 10:57 am\nSalamat padi! Rigmat kan mata mo padi haha! Dai ko narisa


Paano mo ini magigibo sa tamang paagi?\nTutukaron sa artikulong ini an nagkapirang dahilan kun taano ta dakul an kumbinsido na yaon sa mga Saksi ni Jehova an katotoohan. Tutukaron man an mga dahilan kun taano ta kumbinsido an mga Saksi mismo na yaon sa sainda an katotoohan.\nGabos kita nakakaeksperyensiya nin mga kasakitan huling nabubuhay kita sa kinaban ni Satanas. Ano an mga paagi nin pag-atake ni Satanas? Paano kita makakapag-andam sa mga iyan?\nResponsabilidad kan mga magurang na padakulaon an saindang mga aki ‘sa pagsagwi asin hatol ni Jehova.’ (Efeso 6:4) Tutukaron sa artikulong ini an tulong paagi kun paano papasturan kan mga magurang an saindang mga aki asin kun paano sinda tatabangan na mamutan si Jehova.\nAn sinasabi daw kan Bibliya sa Salmo 37:25 asin sa Mateo 6:33 nangangahulugan na dai nuarin man itutugot ni Jehova na magkulang nin kakanon an mga Kristiyano?\nTeribleng kasakitan an dara kan kagadanan asin kan gabos na kawsa kaiyan. Taano ta nagagadan an tawo? Paano paparaon ‘an huring kaiwal na iyo an kagadanan’? (1 Corinto 15:26) Hilingon kun paano ipinapahiling kan simbag an hustisya, kadunungan, asin lalo na an pagkamuot ni Jehova.\nDakul na parasamba ni Jehova an maigot na naglilingkod nin bilog na panahon. Ano an magigibo ta tanganing girumdumon an saindang “maimbod na gibo” asin “mamumuton na pagpapagal”?—1 Tesalonica 1:3, NW.


BMC magsusuplay na nin dugo sa mga hospital\nAn gabos na pribado asin sa gobierno hospital sa Camarines Sur dai na madidificilan an saindang mga pasyente na maghanap nin dugo mantang igwa na sindang suplay hali s Bicol Medical Center asin Philippine National Red Cross.\nSa ginibong Blood Service Facility Memorandum of Agreement (MOA) Signing sa board room kan Avenue Plaza Hotel kan Febrero 20 na pinangenotan ni BMC Director Dr. Maria Estrella Litam, an BMC iyo na an masuplay nin dugo sa katorceng hospital na dai na kaipuhan makiolay pa sa BMC envez yaon sa mga hospital na nakawarak sa limang congressional district kan Camarines Sur.\nAlagad an katorceng hospital na kaayon sa mga nakapirma sa MOA matabang na magkalap nin mga voluntad na madonar nin dugo.\nSa entrevista kan Bicol Mail ini an mga pahayag ni Dr. Raymundo Ibarrientos, pamayo kan Blood Bank & Transfusion Service kan BMC mantang an envueltong hospital igwang licenciadong blood bank na mandato kan Departamento de Salud (DOH) alagad si dai kabali sa katorceng hospital kaipuhan i-refer sa hospital na igwang saray nin dugo.\nNagtatabang sa saindang advocacia iyo an mga lokal na gobierno, PNP asin iba pang orgnisasyon.\nAn mga hospital na ini kinababalehan kan Sta. Maria Josefa Foundation, Bicol Access Health Centrum, Dr. Nilo Roa Hospital, NICC Doctors Hospital, MMGHHSCC-(RMC), St. John Hospital Inc., - Goa, Libmanan District Hospital, USI – Mother Seton Hospital, Our Lady of Mediatrix Hospital, Bicol Medical Center, Naga City Hospital, Lourdes Hospital, Ciudad nin Iriga, St. John Hospital sa Ciudad nin Naga asin Bicol Sanitarium, Cabusao, Camarines Sur.\nAn San Pascual, Masbate na harani sa provincia nin Camarines Sur kabali sa programang ini kan BMC.\nBase sa saindang network collection kan taon 2017 an BMC nakatipon nin 24,607 bags asin an Philippine Red Cross – 1,037 na igwang total na 25,644 bags.\nNatabangan kan BMC an 18,072 mga pasyente; sa network members – 8,800 asin sa iba pang network - 488.\nDinagdag pa ni Dr. Ibarrientos kan nakaaging tolong semana nagkulang-kulang nin suplay nin dugo sa Ciudad nin Legaspi asin sa Albay na nagtao sinda nin 300 bags sa mga pasyante na nanga-ngaipo nin dugo.\nNababa an saindang stock nin dugo kun panahon nin eleksyon mantang siribot an opisyales lokal maging an mga taga barangay huli ta mayong naghihiro nganing maghanap nin voluntad na madonar nin dugo, sabi pa. (dpa)


Gibo 5 | Bibliya Online | New World Translation\nSi Ananias asin Safira (1-11)\nNagsagibo nin dakul na tanda an mga apostol (12-16)\nIprineso dangan pinalibre (17-21a)\nDinara giraray sa atubangan kan Sanhedrin (21b-32)\n‘Sunudon an Diyos imbes na mga tawo’ (29)\nSadol ni Gamaliel (33-40)\nPaghulit sa harong-harong (41, 42)\n5 Alagad, saro man na lalaki na an pangaran Ananias, kaiba an saiyang agom na si Safira, an nagpabakal nin daga. 2 Pero sekreto niyang itinago an sarong parte kan kabaklan, asin aram ini kan saiyang agom. An dinara saka inentrega niya sa mga apostol bako su bilog na kantidad. 3 Alagad sinabi ni Pedro: “Ananias, ano ta naimpluwensiyahan ka ni Satanas na magputik sa banal na espiritu asin sekretong itago an sarong parte kan kabaklan kan daga? 4 Kan dai mo pa iyan ipinapabakal, bakong saimo iyan? Asin kan naipabakal na iyan, bakong saimo man giraray an kabaklan? Paanong naisip mo an arog kaiyan na gibo? Nagputik ka, bako sa mga tawo, kundi sa Diyos.” 5 Kan madangog ni Ananias an mga tataramon na ini, natumba siya asin nagadan. Asin nakamati nin takot an gabos na nakadangog kan pangyayaring iyan. 6 Dangan nagdurulok an mga hoben na lalaki, pinatos siya nin mga tela, dangan binuruligan paluwas asin ilinubong. 7 Pakalihis nin mga tulong oras nag-abot an saiyang agom, na dai aram kun ano an nangyari. 8 Sinabi ni Pedro sa babayi: “Sabihon mo sa sako, ipinabakal nindong duwa an daga sa arog kaining kantidad?” Sinabi kaini: “Iyo, sa arog kaiyan na kantidad.” 9 Kaya sinabi ni Pedro sa saiya: “Ano ta nagkauyon kamong duwa na purbaran na dayaon an espiritu ni Jehova?* Uya! Yaon sa may pinto su mga naglubong sa agom mo, asin buburuligan ka ninda paluwas.” 10 Tulos-tulos siyang natumba sa may pamitisan ni Pedro asin nagadan. Kan maglaog an mga hoben na lalaki, nahiling ninda siyang gadan na asin binuruligan ninda siya saka ilinubong sa kataid kan saiyang agom. 11 Kaya nakamati nin takot an bilog na kongregasyon asin an gabos na nakadangog kan mga bagay na ini. 12 Dugang pa, an mga apostol padagos na nagsasagibo nin dakul na mga tanda asin ngangalásan* sa atubangan kan mga tawo; asin duman sinda gabos nagtitiripon sa pasilyong may atop na inaapod Portiko ni Solomon. 13 Totoo, an iba mayong kusog nin buot na mag-iba sa mga disipulo; minsan siring, inuumaw nanggad sinda kan mga tawo. 14 Bako lang iyan, padakul man nin padakul an bilang nin mga lalaki saka babayi na nadadagdag sa mga nagtutubod sa Kagurangnan. 15 Dinadara pa ngani ninda sa mayor na mga tinampo an mga may hilang saka ibinubugtak an mga ini sa saradit na mga higdaan asin mga banig, tanganing sa pag-agi ni Pedro matamaan lamang maski kan saiyang anino an nagkapira sa sainda. 16 Siring man, dakul na tawo hali sa mga banwa sa palibot kan Jerusalem an padagos na nag-aarabot, dara an mga tawong may hilang saka an mga pinapasakitan nin maraot na mga espiritu, asin gabos sinda nagkaurumayan. 17 Alagad anggot na tuminindog an halangkaw na saserdote saka an gabos na kairiba niya na kabilang sa sekta kan mga Saduceo, asin grabe an saindang pagkauri. 18 Dangan dinakop* ninda an mga apostol asin iprineso an mga ini. 19 Alagad kan bangging idto, binuksan kan anghel ni Jehova* an mga pinto kan presuhan, ilinuwas an mga apostol, asin sinabi: 20 “Sige na, magduman kamo sa templo, asin padagos nindong ipahayag sa mga tawo an gabos na tataramon manungod sa buhay na maabot.” 21 Pagkadangog kaini, naglaog sinda sa templo kan mag-aagahon asin nagpuon na magtukdo. Kan panahon man na idto, nag-abot an halangkaw na saserdote saka an saiyang mga kairiba, dangan ipinaapod ninda an Sanhedrin asin an bilog na katiripunan nin kamagurangan kan banwaan nin Israel, asin isinugo ninda an mga guwardiya na magduman sa presuhan tanganing darahon sa atubangan ninda an mga apostol. 22 Alagad pag-abot duman kan mga guwardiya, dai ninda nahiling sa presuhan an mga apostol. Kaya nagbalik sinda asin ibinareta an nangyari, 23 na sinasabi: “Naabutan ming nakabarat na marhay an presuhan, asin nakatindog sa mga pinto an mga bantay, pero kan binuksan mi iyan, mayo kaming nahiling na tawo sa laog.” 24 Buweno, kan madangog ini kan pamayo kan mga guwardiya sa templo saka kan mga panginot na saserdote, napurisaw sinda asin inisip ninda kun ano an kaluluwasan kaini. 25 Alagad igwa nin nag-abot asin nagbareta sa sainda: “Hilinga! An mga lalaking iprineso nindo nakatindog duman sa templo, nagtutukdo sa mga tawo.” 26 Dangan an pamayo kan mga guwardiya naghali kaiba kan saiyang mga tawuhan asin kinua an mga apostol, pero bakong puwersahan huling natatakot sindang garapuon kan mga tawo. 27 Kaya dinara ninda sinda asin pinatindog sa atubangan kan Sanhedrin. Dangan hinapot sinda kan halangkaw na saserdote 28 asin sinabi kaini: “Istrikto mi kamong pinagbutan na dai na magparatukdo manungod sa ngaran na ini, pero uni! pinano nindo an Jerusalem kan saindong mga ipinagtutukdo, asin gusto nanggad nindo na kami an basulon kan gabos sa dugo kan tawong ini.” 29 Bilang simbag, sinabi ni Pedro asin kan iba pang mga apostol: “An Diyos an dapat niyamong sunudon bilang tagapamahala imbes na an mga tawo. 30 An Diyos kan satuyang mga apuon ibinangon si Jesus, na saindong ginadan paagi sa pagbitay sa saiya sa harigi.* 31 Ilinangkaw siya nin Diyos sa tuo Niya bilang Panginot na Instrumento asin Paraligtas, tanganing makapagsulsol an Israel asin mapatawad an saindang mga kasalan. 32 Kami mga saksi kan mga bagay na ini, asin siring man an banal na espiritu, na itinatao nin Diyos sa mga nagsusunod sa saiya bilang tagapamahala.” 33 Kan madangog ninda ini, grabe an saindang pagkaanggot asin gusto nindang gadanon an mga apostol. 34 Alagad tuminindog sa Sanhedrin an sarong Fariseo* na an pangaran Gamaliel; saro siyang paratukdo kan Katugunan asin irinerespeto kan gabos na tawo, asin nagsabi siya na iluwas nguna nin madali an mga apostol. 35 Dangan sinabi niya sa sainda: “Mga ginagalangan na lalaki nin Israel, mag-ingat kamo sa iniisip nindong gibuhon sa mga tawong ini. 36 Kaidtong mga nakaagi, may sarong Teudas na nagrebelde asin nagsabi na matibay daa siya, asin mga 400 katawo an nag-iba sa grupo niya. Alagad ginadan siya, dangan an gabos na parasunod niya nagkasuruway-suway asin daing nangyari sa mga plano ninda. 37 Pagkatapos niya, nagrebelde si Judas na taga Galilea kan panahon kan pagparehistro, asin may mga nakumbinsir siyang magsunod sa saiya. An tawong idto nagadan man, dangan kun sain-sain na napaduman an gabos na parasunod niya. 38 Kaya sa sitwasyon ngunyan, sinasabi ko sa saindo, dai nindo pagpakiaraman an mga tawong ini, kundi pabayaan nindo sinda. Ta kun an planong ini o an gibong ini hali sa mga tawo, mabagsak iyan; 39 pero kun hali ini sa Diyos, dai nindo iyan maibabagsak. Imbes, tibaad an kaluwasan lugod kaini, kinakalaban na nindo an Diyos.” 40 Sa siring nagdangog sinda sa saiyang sadol, asin ipinaapod ninda an mga apostol, ipinahampak an mga ini saka pinagbutan na pumundo na sa pagtaram manungod sa ngaran ni Jesus, dangan tinugutan nindang makahali an mga ini. 41 Kaya nagluwas sinda sa Sanhedrin na nag-uugma, dahil para sa sainda sarong pribilehiyo an mag-agi nin kasusupgan alang-alang sa ngaran ni Jesus. 42 Asin aroaldaw sa templo saka sa harong-harong, nagpadagos sindang daing pundo sa pagtutukdo asin pagpahayag kan maugmang bareta* manungod sa Cristo, si Jesus.\n^ O “sa sarong kahoy.”


Nagdadanay Akong Sibot sa Organisasyon ni Jehova\nAn Torrengbantayan—Pag-aadalan na Edisyon | Oktubre 2010\nBASAHON SA Albanian Aleman Amharic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Estonian Ga Griego Haitian Creole Hapon Hiligaynon Hungarian Igbo Indonesian Italiano Koreano Latvian Lingala Lithuanian Luo Malagasy Malayalam Myanmar Norwegian Ossetian Pangasinan Persian Polish Portuguese Pranses Quechua (Bolivia) Rarotongan Romanian Ruso Samoan Sesotho (Lesotho) Setswana Shona Silozi Sinhala Slovak Slovenian Sranantongo Swahili Tatar Tetun Dili Thai Tsonga Turkish Ukrainian Vietnamese\nIsinaysay ni Vernon Zubko\nAKO nagdakula sa sarong oma harani sa Stenen, na baryo sa probinsia kan Saskatchewan, Canada. Nagmaigot na marhay an sakong mga magurang, si Fred asin Adella, tanganing itao an espirituwal asin materyal na pangangaipo ming magturugang: si Aurellia na matua kong tugang na babae, ako, saka an nguhod kong mga tugang na si Alvin, Allegra, asin Daryl. Sagkod ngonyan, nagpapasalamat kami sa mga magurang mi sa pagtokdo sa samo kan katotoohan.\nSi Tatay, na sarong linahidan na Kristiano, pusoan na ebanghelisador. Mahigos sia sa paghanap-buhay, alagad sinierto man nia na midbid sia kan gabos bilang Saksi. Pirme siang nagpapatotoo. Dai ko malilingawan an saiyang kaigotan asin kosog nin boot. Parate niang sinasabi sa sako, “Magdanay kang sibot sa organisasyon ni Jehova asin malilikayan mo an dakol na problema.”\nSa parate, naghuhulit kami sa tinampo sa Stenen asin sa kataraed na komunidad. Para sa sako, iyan bako pirmeng pasil. Kada banwaan may mga paradaogdaog na nagtutuyatuya sa samo na mga aki. Sarong beses, kan ako otso anyos na, pinalibotan ako nin mga solterito mantang ako nakatindog sa sarong kanto kapot an The Watchtower asin Awake! Inagaw ninda an sulot ko na bagong kupya asin isinabit iyan sa poste na kataed ko. Marahay sana ta an pangyayaring iyan naheling kan mas may edad na tugang na lalaki na nagbabantay sa sako. Sia nagdolok asin naghapot, “Vern, ano may problema?” Biglang nagdurulag an mga solterito. Dawa medyo makolog sa boot ko an nangyari, nagtokdo iyan sa sako na kun naghuhulit sa tinampo, an saro dai dapat na nakatindog na garo poste kundi maninigong dagos-dagos sa paghuhulit. An siring na pagsasanay mantang ako nagtatalubo nagtao man sa sako kan kaipuhan na kosog nin boot na magharongharong.\nNabautismohan kami ni Alvin kan Mayo 1951. Trese anyos ako kaidto. Nagigirumdoman ko pa na sinadol kami ni Tugang na Jack Nathan, an nagtao kan pahayag sa bautismo, na nungkang palampason an sarong bulan na dai makapagpatotoo manongod ki Jehova. * Sa samong pamilya, an pagpayunir pirmeng ibinibilang na pinakamarahay na karera. Kaya kan 1958, pagkatapos kong mag-eskuela, nagbalyo ako sa Winnipeg, Manitoba, tanganing magpayunir. Dawa ngani ikakaogma kutana ni Tatay na ako magtrabaho bilang parapakinis nin tablon sa negosyo kan samong pamilya, pero ako dinagka nanggad ninda ni Nanay na magdanay sa bilog na panahon na ministeryo asin sinuportaran ninda an sakong pagbalyo.\nBagong Istaran Asin Bagong Kapartner\nKan 1959, an siisay man na may kakayahan inimbitaran kan sangang opisina na bumalyo sa Quebec, na nangangaipo kaidto nin dakol na ebanghelisador. Nagpayunir ako sa Montreal. Dakulang pagbabago nanggad iyan! Bagong eksperyensia nanggad iyan sa buhay ko, mantang ako nakakanood na magtaram nin Pranses asin makibagay sa ibang kultura. Sinabi sa sako kan samong paraataman sa sirkito: “Nungka mong sabihon, ‘Ini an ginigibo mi duman samo.’” Marahay na sadol idto.—1 Cor. 9:22, 23.\nMayo akong kapartner sa pagpayunir kan magbalyo ako sa Quebec. Minsan siring, an hoben na tugang na si Shirley Turcotte, na nakabisto ko sa Winnipeg, an nagin permanenteng kapartner ko kan magpakasal kami kan Pebrero 1961. Hale man sia sa pamilyang namomoot ki Jehova. Minsan ngani dai ko lubos na naisip kaidto, sia palan magigin dakulang pampakosog sa sako sa paglihis nin mga taon.\nPaghuhulit sa Gaspe\nDuwang taon pagkakasal mi, idinestino kami bilang espesyal payunir sa Rimouski, Quebec. Kan suminunod na tigsoli, nakiolay sa samo an sangang opisina na maghulit sa bilog na Peninsula nin Gaspe, sa sirangan na baybayon nin Canada. An asignasyon mi iyo na magtanom nin pinakadakol na banhi nin katotoohan sagkod sa mapupuede. (Ecl. 11:6) Ikinarga mi sa samong lunadan an labing 1,000 magasin asin haros 400 na libro, saka mga kakanon patin bado, dangan nagbiahe kami para sa sarong bulan na paghuhulit. Nagin areglado an paghuhulit mi sa gabos na sadit na baryo sa Gaspe. An lokal na estasyon nin radyo nagpatanid na maabot an mga Saksi asin nagsabi sa mga tawo na dai pag-akoon an mga publikasyon mi. Minsan siring, an kadaklan na residente sala an pagsabot sa paisi asin naghona na iniimpormaran sinda kaiyan dapit sa samong mga publikasyon, kaya inako ninda iyan.\nKan mga taon na idto, dai pa nahahaloy na magkaigwa nin katalingkasan sa paghuhulit sa nagkapirang lugar sa Quebec, kaya normal sanang papondohon kami kan mga pulis. Nangyari ini sa sarong siudad na haros gabos na kagharong napapasakamotan mi nin babasahon. Sinabihan kami nin sarong pulis na umiba sa saiya sa presinto, kaya nagsunod kami. Naaraman ko na an abogado kan siudad nagpaluwas nin mandamiento na papondohon kami sa paghuhulit. Huling mayo kan aldaw na idto an hepe kan pulisiya, ipinaheling ko sa abogado an dokumentadong surat hale sa sangang opisina sa Toronto na nagpapaliwanag kan samong deretso na maghulit. Pagkabasa kan surat, an abogado tolos na nagsabi: “Aram mo, habo ko nin ano man na problema. An kura paroko an nagsabi sako na papondohon kamo.” Huling gusto ming marealisar kan mga tawo sa teritoryo na bakong ilegal an samong gibohon, nagbalik tolos kami kun saen kami pinapondo kan pulis dangan nagpadagos na sa samong ministeryo.\nKinaagahan kan magbalik kami tanganing makaolay an hepe, naanggot sia kan maaraman na pinapondo kami. Anggoton sia sa abogado mantang kinakaolay ini sa telepono! Sinabihan kami kan hepe na kun may problema kami, apodan mi lang sia asin sia na an bahala. Maski ngani estranghero kami asin dai pang gayo tatao nin Pranses, nagin maboot saka mapag-istimar sa samo an mga tawo. Alagad naisip mi, ‘Maaaraman daw ninda an katotoohan?’ Nasimbag ini pakalihis nin mga taon kan kami magbalik tanganing magtogdok nin mga Kingdom Hall sa bilog na Gaspe. Naaraman mi na dakol sa samong napatotoohan mga tugang na ngonyan. Tunay nanggad na si Jehova an nagpapatubo kaiyan.—1 Cor. 3:6, 7.\nTinawan Kami nin Sarong Mana\nKan 1970, namundag an aki ming si Lisa. An manang ini hale ki Jehova orog na nagpagayagaya sa samong buhay. Kaiba ko si Shirley asin si Lisa sa dakol na proyekto nin pagtogdok nin Kingdom Hall. Pagkatapos mag-eskuela ni Lisa, sinabi nia: “Nay, Tay, aram ko po na ako an dahelan kaya nagpondo nguna kamo sa bilog na panahon na paglilingkod, kaya gusto ko pong makabawi paagi sa pagpayunir.” Labing 20 taon na an nakaagi, payunir pa man giraray si Lisa, alagad kaiba na nia ngonyan an saiyang agom, si Sylvain. Nagkapribilehio sindang magboluntaryo sa nagkapirang proyekto nin pagtogdok sa manlaenlaen na nasyon. An pasohan mi bilang pamilya iyo na papagdanayon na simple an samong pamumuhay asin magin andam pirme sa paglilingkod ki Jehova. Nungka kong nalingawan an sinabi ni Lisa kan sia magpayunir. An totoo, sia an nakadagka sa sako na bumalik sa bilog na panahon na ministeryo kan 2001, asin sagkod ngonyan payunir pa ako. Huli sa pagpayunir, padagos kong nanonodan na magtiwala ki Jehova sa gabos kong ginigibo asin mamuhay nin simple alagad kontento saka maogma.\nKaipuhan an Pagkamoot Asin Kaimbodan sa mga Proyekto nin Pagtogdok\nTinokdoan ako ni Jehova na kun kami andam pirmeng maglingkod asin nag-aako nin ano man na asignasyon na itinatao nia sa samo, dakol an magigin bendisyon. Dakulaon na pribilehio an maglingkod sa Rehional na Komite sa Pagtogdok asin sa mga proyekto nin pagtogdok sa bilog na Quebec saka sa iba pang lugar kaiba kan mga tugang.\nMinsan ngani an nagkapirang boluntaryo tibaad bakong matibay magpahayag sa plataporma, matibayon sinda sa pagtogdok nin mga Kingdom Hall. Isinasapuso kan namomotan niamong mga tugang na ini an saindang trabaho, asin naheheling an saindang mga talento. An resulta kaiyan iyo an magagayon na edipisyo para sa pagsamba ki Jehova.\nMay naghapot sa sako, “Ano an pinakamahahalagang kualidad para sa sarong boluntaryo sa proyekto nin pagtogdok nin Kingdom Hall?” Base sa sakong eksperyensia, an saro dapat na, enot sa gabos, namomoot ki Jehova asin sa saiyang Aki saka sa kasararoan nin magturugang. (1 Cor. 16:14) Ikaduwa, kaipuhan an kaimbodan. Kun an mga bagay-bagay dai nangyayari oyon sa gusto ta—asin nangyayari ini—an saro na maimbod padagos na masuportar sa teokratikong areglo. Kaimbodan an makakapahiro sa saiya na magboluntaryo sa maabot pang mga proyekto.\nNagpapasalamat ki Jehova\nDawa ngani kan 1985 pa nagadan an sakong ama, nakatadom pa sa isip ko an sadol nia na magdanay akong sibot sa organisasyon ni Jehova. Siertong sibot sia, arog kan iba pang nag-ako na kan saindang asignasyon sa langitnon na kabtang kan organisasyon ni Jehova. (Kap. 14:13) Si Nanay 97 anyos na ngonyan. Huli sa istrok, naapektaran an pagtaram nia; pero, kabisado nia an saiyang Biblia. Sa saiyang mga surat, nagkokotar sia nin mga teksto asin pinapakosog nia kami na danay na maimbod na maglingkod ki Jehova. Ogmahon nanggad kaming magturugang sa pagkaigwa nin siring na mamomoton na mga magurang!\nNagpapasalamat man ako ki Jehova huli ki Shirley, an maimbod kong agom asin kapartner. Dai nia linilingawan an sadol sa saiya kan saiyang ina, “Magigin sibot nanggad si Vern sa katotoohan, kaya dapat na manodan mo na dai sia ipanguri sa iba.” Kan magpakasal kami 49 taon na an nakaagi, napagkaoyonan mi na magkaibanan kaming magurang na naglilingkod ki Jehova, asin kun pareho kaming makaligtas sa katapusan kan sistemang ini, magkaibanan kaming mahoben asin padagos na maglilingkod sa saiya sagkod lamang. Iyo, nagkaigwa kami nin ‘dakol na gibohon sa gibohon kan Kagurangnan.’ (1 Cor. 15:58) Talagang inaataman kami ni Jehova asin sinisierto nia na nungka kaming magkulang nin ano man na marahay na bagay.\n^ par. 6 Helingon an The Watchtower na Setyembre 1, 1990, pahina 10-14, para sa estorya nin buhay ni Jack Halliday Nathan.\n“An pasohan mi bilang pamilya iyo na papagdanayon na simple an samong pamumuhay asin magin andam pirme sa paglilingkod ki Jehova”\nI-share I-share Nagdadanay Akong Sibot sa Organisasyon ni Jehova\n“Siisay an Nakakaaram kan Pag-iisip ni Jehova?”\nPadagos na Hanapon Nguna an “Saiyang Katanosan”\nMga Pagrason—Ano an Pagmansay Dian ni Jehova?\nNangengenot daw Kamo sa Pagtaong Onra sa mga Kapagtubod?\nNagtatabang daw Kamo na Magin Nakakapakosog an Kristianong mga Pagtiripon?\nTabangan an mga Aki na Magin Pamilyar sa Organisasyon ni Jehova\n“Nakakatabang Iyan sa Sako na Aboton an Puso nin mga Tawo”\nText Mga opsiyon sa pag-download AN TORRENGBANTAYAN—PAG-AADALAN NA EDISYON Oktubre 2010\nI-share I-share AN TORRENGBANTAYAN—PAG-AADALAN NA EDISYON Oktubre 2010\nAN TORRENGBANTAYAN—PAG-AADALAN NA EDISYON Oktubre 2010


An Multi Sectoral Electrification Advisory Council (MSEAC) iyo an mapili nin pangaran kan calificadong miembros-consumedores kan Camarines Sur I Electric Cooperative (Casureco I) nganing saindang i-nominate sa nabakanteng direktor.\nSi General Manager Ann Sylvia Alsisto nagpahayag ini an saindang pig-iimplementar kun an sarong direktor discalificado nang magpa-dagos sa posisyon siring kan nagsakat na sa edad na 70 anyos asin nagcandidato sa pirilian lokal asin nanggana sa eleksyon.\nSa Gainza, Camarines Sur an MSEAC kan Gainza District nakapili na kan saindang nominado na sinda Dominic Magno asin Emilita Pante alagad saro lang sa sainda an pipilion.\nSi dating direktor digdi na si Teresita Gontang, discalificado nang magpadagos sa puesto mantang over-aged na susog sa perang taon nang memorandum circular kan National Electrification Administration (NEA).\nSinabi ni Alsisto dawa sinda iyo an pig-nominate kan MSEAC alagad kaipuhan kumpletohon an gabos na dokumentos na pigmamanado kan (NEA) mantang an ahenciang ini iyo an maaprubar kan saindang nombramiento.\nKabale sa nagkaperang rekisitos iyo an minasunod, dapat miembro-consumedores kan saindang distrito na rerepresentarar; naka-atendir sa Annual General Membership Assembly (AGMA); dapat dai pa nag-eedad nin 70 anyos asin nagtapos sa apat na taon na academic course sa colegio.\nSa Camaligan District, si direktor Manoling Moll nasa pagbabakasyon sa puesto matapos magplantiar kan saiyang certifico de candidatura sa Comelec komo candidatong consejal sa banwaan nin Camaligan.\nKun manggana siya sa eleksyon considerado nang nagdemiter sa posisyon alagad kun madaog mabuelta sa saiyang distrito.\nSa Casureco II sa Ciudad nin Naga, si direktor Roberto Borja kan Bombon District discalificado nang magpadagos sa posisyon matapos maabot na kaini an edad an 70 anyos alagad mayo pang karibay. (dpa)